               EUROPOS KOMISIJA
            Briuselis, 2017 07 28
            COM(2017) 394 final
            2017/0169(NLE)
            Pasiūlymas
            TARYBOS SPRENDIMAS
            dėl Europos Sąjungos ir Bahamų Sandraugos susitarimo, kuriuo iš dalies keičiamas Europos bendrijos ir Bahamų Sandraugos susitarimas dėl trumpalaikio bevizio režimo, sudarymo

               AIŠKINAMASIS MEMORANDUMAS

               1.PASIŪLYMO APLINKYBĖS

               2013 m. birželio 26 d. Reglamentu (ES) Nr. 610/2013
                  1
                (toliau – Šengeno sienų kodekso pakeitimų reglamentas) iš dalies pakeista Konvencija dėl Šengeno susitarimo įgyvendinimo
                  2
               , Reglamentas (EB) Nr. 562/2006
                  3
                (Šengeno sienų kodeksas) ir Reglamentas (EB) Nr. 810/2009
                  4
                (Vizų kodeksas), taip pat, be kitų pakeitimų, pateikta nauja trečiųjų šalių piliečių trumpalaikio buvimo Šengeno erdvėje sąvokos apibrėžties formuluotė. Nuo 2013 m. spalio 18 d. trečiųjų šalių piliečiams, neatsižvelgiant į tai, ar jiems taikomas reikalavimas turėti vizą, ar ne, ketinantiems trumpam vykti į Šengeno erdvę, ilgiausia leidžiamo buvimo trukmė yra „90 dienų per bet kurį 180 dienų laikotarpį“. Priešingai nei pagal apibrėžtį, galiojusią iki 2013 m. spalio 18 d. (trys mėnesiai per šešių mėnesių laikotarpį nuo pirmojo atvykimo dienos), nauja formuluotė yra tikslesnė, nes trukmė apskaičiuojama dienomis, o ne mėnesiais. Be to, iš apibrėžties išbraukta frazė „nuo pirmojo atvykimo dienos“, kuri keldavo daug abejonių ir klausimų.

               Šengeno sienų kodekso pakeitimų reglamentu nustatyti visi reikiami ES vizų ir sienų acquis, t. y. Konvencijos dėl Šengeno susitarimo įgyvendinimo, Šengeno sienų kodekso, Vizų kodekso ir Reglamento (EB) Nr. 539/2001
                  5
               , pakeitimai. Vis dėlto trumpalaikio buvimo sąvoka įtvirtinta ir Europos Sąjungos sudarytuose tarptautiniuose susitarimuose. Su Antigva ir Barbuda
                  6
               , Bahamomis
                  7
               , Barbadosu
                  8
               , Brazilija
                  9
               , Mauricijumi
                  10
               , Sent Kitsu ir Neviu
                  11
                ir Seišeliais
                  12
                sudarytuose susitarimuose dėl bevizio režimo bevizio režimo trukmei apibrėžti vis dar taikoma senoji apibrėžtis („trys mėnesiai per šešis mėnesius nuo pirmojo atvykimo dienos“
                  13
               ).

               2014 m. liepos 16 d. Komisija priėmė rekomendaciją dėl Tarybos sprendimo, kuriuo suteikiami įgaliojimai pradėti derybas siekiant iš dalies pakeisti Europos Sąjungos ir pirmiau minėtų šalių susitarimus dėl trumpalaikio bevizio režimo
                  14
               , kurią Taryba priėmė 2014 m. spalio 9 d.
                  15
                Siekta šių septynių šalių atžvilgiu įgyvendinti naująją trumpalaikio buvimo apibrėžtį, nustatytą Šengeno sienų kodekso pakeitimų reglamente. Be to, susitarimuose dėl bevizio režimo sąvoką „trumpalaikis buvimas“ apibrėžus dienomis, o ne mėnesiais, paprasčiau atlikti patikrinimus ir skaičiavimus elektroninėmis ir (arba) IT priemonėmis, taip pat patogiau naudotis centralizuotomis sienų valdymo sistemomis, kaip antai siūloma atvykimo ir išvykimo sistema (toliau – AIS)
                  16
               .

               Tarybai įgaliojus Komisija pradėjo derybas siekiant iš dalies pakeisti susitarimus dėl bevizio režimo, sudarytus su septyniomis šalimis (Antigva ir Barbuda, Bahamomis, Barbadosu, Brazilija, Mauricijumi, Sent Kitsu ir Neviu ir Seišeliais).

               Derybos su Bahamų Sandrauga sėkmingai užbaigtos 2016 m. rugpjūčio 30 d. parafavus iš dalies keičiantį susitarimą. Abi susitariančiosios šalys susitarė naująją sąvokos „trumpalaikis buvimas“ apibrėžtį taikyti visame ES ir Bahamų susitarime dėl bevizio režimo. Be to, susitarimu keičiami keli techniniai aspektai (žr. toliau), tačiau visi pakeitimai yra nereikšmingi vertinant keliautojų požiūriu.

                  Apie ypatingą Jungtinės Karalystės ir Airijos padėtį kalbama susitarimo preambulėje.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               Susitarimą turi patvirtinti abi susitariančiosios šalys laikydamosi savo atitinkamų procedūrų. Sąjungos lygiu Taryba turi priimti sprendimus dėl susitarimo pasirašymo ir sudarymo.

               Šis pasiūlymas teikiamas Tarybai, kad ji suteiktų įgaliojimus pasirašyti Susitarimą, kuriuo iš dalies keičiamas Europos bendrijos ir Bahamų Sandraugos susitarimas dėl trumpalaikio bevizio režimo.

               Susitarimu užtikrinamas teisinis nuoseklumas ir valstybių narių praktikos suvienodinimas taikant naująją trumpalaikio buvimo apibrėžtį, nustatytą Šengeno sienų kodekso pakeitimų reglamente, kuriame pateiktas tikslus sąvokos „trumpalaikis buvimas“ išaiškinimas.

               Šio pasiūlymo teisinis pagrindas – Sutarties dėl Europos Sąjungos veikimo (SESV) 77 straipsnio 2 dalies a punktas kartu su jos 218 straipsniu.

               Sąjunga neturi įgaliojimų iš dalies keisti susitarimų dėl bevizio režimo, kurie privalomi keturioms šalims, susijusioms su Šengeno acquis, įskaitant bendrą vizų politiką, įgyvendinimu. Siekiant užtikrinti vienodą požiūrį ir vienodą nuostatų dėl leidžiamo buvimo Šengeno erdvėje trukmės įgyvendinimą, prie susitarimo pridedama bendra deklaracija, kurioje nurodomas Bahamų ir Islandijos, Lichtenšteino, Norvegijos bei Šveicarijos pageidavimas atitinkamai pakeisti jų galiojančius dvišalius susitarimus dėl bevizio režimo.

               Pridedamas pasiūlymas yra susitarimo sudarymo teisinė priemonė. Taryba sprendimą priims kvalifikuota balsų dauguma po to, kai susitarimą Sąjungos vardu pasirašys Tarybai pirmininkaujančios valstybės narės paskirtas asmuo, ir gavusi Europos Parlamento pritarimą pagal SESV 218 straipsnio 6 dalies antros pastraipos a punktą.

               •Subsidiarumo principas (neišimtinės kompetencijos atveju)

               Jeigu Europos Sąjunga yra viena iš tarptautinio susitarimo susitariančiųjų šalių, valstybės narės negali pačios teisiškai įgyvendinti jokių tokio susitarimo pakeitimų. Susitarimą dėl bevizio režimo su Bahamomis sudarė Europos Sąjunga. Todėl veiksmų reikia imtis Sąjungos lygiu.

               Be to, valstybių narių sudaryti susitarimai dėl bevizio režimo darytų poveikį Sąjungos acquis vizų srityje (SESV 3 straipsnio 2 dalis).

               •Proporcingumo principas

               Šiuo pasiūlymu neviršijama to, kas būtina nustatytam tikslui pasiekti, būtent – iš dalies pakeisti galiojantį Sąjungos ir Bahamų susitarimą dėl bevizio režimo.

               3.POVEIKIS BIUDŽETUI

               Dėl šio pasiūlymo ES biudžetas nepatirs papildomų išlaidų.

               4. EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Konsultacijos su suinteresuotosiomis šalimis

               2014 m. spalio 9 d. Taryba priėmė derybinius nurodymus, kuriais Komisijai suteikė įgaliojimus pradėti derybas su Bahamų Sandrauga siekiant iš dalies pakeisti šių dviejų susitariančiųjų šalių susitarimą dėl bevizio režimo. Valstybės narės apie derybų eigą buvo informuojamos Vizų darbo grupės posėdžiuose.

               5.KITI ELEMENTAI

               •Derybų rezultatai

                  Komisijos manymu, Tarybos derybiniuose nurodymuose išdėstyti tikslai buvo pasiekti ir susitarimo projektas Sąjungai yra priimtinas.

                  Galutinį susitarimo turinį galima apibendrinti taip, kaip išdėstyta toliau.

                  a. Buvimo trukmė

                  Susitarimu bevizis režimas nustatytas Europos Sąjungos ir Bahamų Sandraugos piliečiams, vykstantiems į kitos susitariančiosios šalies teritoriją ne ilgiau kaip 90 dienų per bet kurį 180 dienų laikotarpį (vietoje „ne ilgiau kaip trims mėnesiams per šešių mėnesių laikotarpį nuo pirmojo atvykimo dienos“). Naujoji apibrėžtis taikoma visame Europos Sąjungos ir Bahamų Sandraugos susitarime dėl trumpalaikio bevizio režimo.

                  b. Baigiamoji nuostata – susitarimo taikymo sustabdymas (8 straipsnio 4 dalis)

               Susitarimu iš dalies pakeičiamas 8 straipsnio 4 dalies paskutinis sakinys, kuris papildomas žodžiais „ir panaikina tą sustabdymą“. Todėl susitarimo 8 straipsnio 4 dalies paskutinis sakinys išdėstomas taip: „Jei priežasčių, dėl kurių sustabdytas šio susitarimo taikymas, nebelieka, taikymą sustabdžiusi Susitariančioji Šalis nedelsdama informuoja apie tai kitą Susitariančiąją Šalį ir panaikina tą sustabdymą.“ Dabartinį tekstą papildžius žodžiais „ir panaikina tą sustabdymą“ iš dalies pakeistame susitarime patikslinama, kad bevizio režimo taikymo sustabdymas faktiškai panaikinamas, jeigu nebelieka priežasčių, dėl kurių jo taikymas buvo sustabdytas. Šiuo pakeitimu susitarimo dėl bevizio režimo su Bahamomis formuluotė suderinama su visų kitų susitarimų dėl bevizio režimo, kuriuos Sąjunga pasirašė 2015 ir 2016 m., formuluotėmis. Dėl šio pakeitimo 2016 m. birželio 14 d. konsultuotasi su Vizų darbo grupe; nė viena valstybė narė nepareiškė prieštaravimų.

                  c. Žodis „bendrija“ pakeičiama „Sąjunga“

                  2009 m. gruodžio 1 d. įsigaliojus Lisabonos sutarčiai, įtvirtintas Europos Sąjungos teisinis subjektiškumas. Vis dėlto tarptautiniuose susitarimuose, kurie įsigaliojo iki Lisabonos sutarties įsigaliojimo, kaip antai Europos bendrijos ir Bahamų Sandraugos susitarime dėl trumpalaikio bevizio režimo, tebėra įtvirtinta sąvoka „Europos bendrija“. Todėl iš dalies keičiančiu susitarimu visame susitarime dėl bevizio režimo žodis „bendrija“ pakeičiamas žodžiu „Sąjunga“.

                  d. Bendros deklaracijos

                  Prie susitarimo pridedamos dvi bendros deklaracijos:

                  - dėl 90 dienų per bet kurį 180 dienų laikotarpį išaiškinimo ir

                  - dėl Islandijos, Norvegijos, Šveicarijos ir Lichtenšteino.

                  e. Įsigaliojimas

                  Šis susitarimas įsigalioja pirmą kito mėnesio dieną praėjus penkiems mėnesiams po to, kai paskutinė susitariančioji šalis praneša kitai, kad ratifikavimo procedūros yra baigtos. Siekiant užtikrinti teisinį tikrumą ir suteikti galimybę keliautojams suprasti teisės normas ir jų laikytis, reikia nustatyti pakankamai ilgą pereinamąjį laikotarpį. Per šešis mėnesius po to, kai baigiamos susitarimo ratifikavimo procedūros, prieš įsigaliojant naujajai trumpalaikio buvimo apibrėžčiai ir susijusiam atgaline data apskaičiuojamam 180 dienų atskaitos laikotarpiui, keliautojai galės pabaigti savo trumpalaikį buvimą, vis dar apskaičiuojamą tik pagal senąją apibrėžtį.

                  Iš dalies keičiantis susitarimas neturi poveikio visoms kitoms galiojančio Europos bendrijos ir Bahamų Sandraugos susitarimo dėl trumpalaikio bevizio režimo nuostatoms, įskaitant nuostatas dėl teritorinės taikymo srities.

               6.IŠVADA

               Atsižvelgdama į minėtus rezultatus, Komisija siūlo Tarybai gavus Europos Parlamento pritarimą patvirtinti Europos Sąjungos ir Bahamų Sandraugos susitarimą, kuriuo iš dalies keičiamas Europos bendrijos ir Bahamų Sandraugos susitarimas dėl trumpalaikio bevizio režimo.

               2017/0169 (NLE)

               Pasiūlymas

               TARYBOS SPRENDIMAS

               dėl Europos Sąjungos ir Bahamų Sandraugos susitarimo, kuriuo iš dalies keičiamas Europos bendrijos ir Bahamų Sandraugos susitarimas dėl trumpalaikio bevizio režimo, sudarymo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies a punktą kartu su 218 straipsnio 6 dalies antros pastraipos a punkto v papunkčiu,

               atsižvelgdama į Europos Komisijos pasiūlymą,

               atsižvelgdama į Europos Parlamento pritarimą
                  17
               ,

               kadangi:

               (1)2009 m. lapkričio 30 d. sprendimu Taryba sudarė Europos bendrijos ir Bahamų Sandraugos susitarimą dėl trumpalaikio bevizio režimo. Pagal Susitarimą numatomas bevizis režimas Europos Sąjungos ir Bahamų piliečiams, vykstantiems į kitos Susitariančiosios Šalies teritoriją „ne ilgiau kaip trims mėnesiams per šešių mėnesių laikotarpį“;

               (2)Europos Parlamento ir Tarybos reglamentu (ES) Nr. 610/2013
                  18
                nustatyti horizontaliojo pobūdžio Sąjungos vizų ir sienų acquis pakeitimai, o trumpalaikis buvimas apibrėžtas kaip ne ilgesnis nei 90 dienų per bet kurį 180 dienų laikotarpį;

               (3)siekiant visapusiškai suderinti Sąjungos trumpalaikio buvimo tvarką, būtina naująją apibrėžtį įtvirtinti Sąjungos ir Bahamų Sandraugos susitarime dėl trumpalaikio bevizio režimo;

               (4)Komisija Sąjungos vardu derėjosi su Bahamų Sandrauga dėl susitarimo, kuriuo iš dalies keičiamas Europos bendrijos ir Bahamų Sandraugos susitarimas dėl trumpalaikio bevizio režimo (toliau – Susitarimas);

               (5)pagal Tarybos sprendimą (ES) 2017/[...] Susitarimas buvo pasirašytas;

               (6)šiuo sprendimu plėtojamos Šengeno acquis nuostatos, kurias įgyvendinant Jungtinė Karalystė nedalyvauja pagal Tarybos sprendimą 2000/365/EB
                  19
               ; todėl Jungtinė Karalystė nedalyvauja priimant šį sprendimą ir jis nėra jai privalomas ar taikomas;

               (7)šiuo sprendimu plėtojamos Šengeno acquis nuostatos, kurias įgyvendinant Airija nedalyvauja pagal Tarybos sprendimą 2002/192/EB
                  20
               ; todėl Airija nedalyvauja priimant šį sprendimą ir jis nėra jai privalomas ar taikomas;

               (8)todėl susitarimas turėtų būti patvirtintas,

               PRIĖMĖ ŠĮ SPRENDIMĄ:

               1 straipsnis

               Sąjungos vardu patvirtinamas Europos Sąjungos ir Bahamų Sandraugos susitarimas, kuriuo iš dalies keičiamas Europos bendrijos ir Bahamų Sandraugos susitarimas dėl trumpalaikio bevizio režimo (toliau – Susitarimas).

               Susitarimo tekstas pridedamas prie šio sprendimo.

               2 straipsnis

               Tarybos pirmininkas Sąjungos vardu pateikia Susitarimo 2 straipsnyje numatytą pranešimą
                  21
               .

               3 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)
                  OL L 182, 2013 6 29, p. 1.

                     (2)
                  OL L 239, 2000 9 22, p. 19.

                     (3)
                  OL L 105, 2006 4 13, p. 1.

                     (4)
                  OL L 243, 2009 9 15, p. 1.

                     (5)
                  OL L 081, 2001 3 21, p. 1.

                     (6)
                  OL L 169, 2009 6 30, p. 3.

                     (7)
                  OL L 169, 2009 6 30, p. 24.

                     (8)
                  OL L 169, 2009 6 30, p. 10.

                     (9)
                  Su Brazilija ES sudarė du susitarimus. Vieną susitarimą, skirtą paprastų pasų turėtojams (OL L 255, 2012 9 21, p. 4), ir atskirą susitarimą, skirtą diplomatinių, tarnybinių ir oficialių pasų turėtojams (OL L 66, 2011 3 12, p. 2).

                     (10)
                  OL L 169, 2009 6 30, p. 17.

                     (11)
                  OL L 169, 2009 6 30, p. 38.

                     (12)
                  OL L 169, 2009 6 30, p. 31.

                     (13)
                  Plg. susitarimų straipsnius „Tikslas“ ir „Buvimo trukmė“.

                     (14)
                  COM(2014) 468 final.

                     (15)
                  Tarybos sprendimas, kuriuo Komisijai suteikiami įgaliojimai pradėti derybas siekiant iš dalies pakeisti susitarimus dėl trumpalaikio bevizio režimo, kuriuos Europos Sąjunga (Bendrija) yra sudariusi su Antigva ir Barbuda, Bahamų Sandrauga, Barbadosu, Brazilijos Federacine Respublika, Mauricijaus Respublika, Sent Kitso ir Nevio Federacija ir Seišelių Respublika, priimtas 2014 m. spalio 9 d.

                     (16)
                  COM(2016) 194 final.

                     (17)
                  Pritarimas pareikštas [...].

                     (18)
                  2013 m. birželio 26 d. Europos Parlamento ir Tarybos reglamentas (ES) Nr. 610/2013, kuriuo iš dalies keičiami Europos Parlamento ir Tarybos reglamentas (EB) Nr. 562/2006, nustatantis taisyklių, reglamentuojančių asmenų judėjimą per sienas, Bendrijos kodeksą (Šengeno sienų kodeksas), Konvencija dėl Šengeno susitarimo įgyvendinimo, Tarybos reglamentai (EB) Nr. 1683/95 ir (EB) Nr. 539/2001 bei Europos Parlamento ir Tarybos reglamentai (EB) Nr. 767/2008 ir (EB) Nr. 810/2009 (OL L 182, 2013 6 29, p. 1).

                     (19)
                  2000 m. gegužės 29 d. Tarybos sprendimas 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (OL L 131, 2000 6 1, p. 43).

                     (20)
                  2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (OL L 64, 2002 3 7, p. 20).

                     (21)
                  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.

    ---documentbreak---

               EUROPOS KOMISIJA
            Briuselis, 2017 07 28
            COM(2017) 394 final
            PRIEDAS
            prie
            Pasiūlymo dėl Tarybos sprendimo
            dėl Europos Sąjungos ir Bahamų Sandraugos susitarimo, kuriuo iš dalies keičiamas Europos bendrijos ir Bahamų Sandraugos susitarimas dėl trumpalaikio bevizio režimo, sudarymo

               PRIEDAS

               prie

               Pasiūlymo dėl Tarybos sprendimo

               dėl Europos Sąjungos ir Bahamų Sandraugos susitarimo, kuriuo iš dalies keičiamas Europos bendrijos ir Bahamų Sandraugos susitarimas dėl trumpalaikio bevizio režimo, sudarymo

               SUSITARIMAS

               Europos Sąjungos ir Bahamų Sandraugos susitarimas, kuriuo iš dalies keičiamas Europos bendrijos ir Bahamų Sandraugos susitarimas dėl trumpalaikio bevizio režimo

               EUROPOS SĄJUNGA

               ir

               BAHAMŲ SANDRAUGA (toliau – Bahamos),

               toliau kartu – Susitariančiosios Šalys,

               ATSIŽVELGDAMOS į Europos bendrijos ir Bahamų Sandraugos susitarimą dėl trumpalaikio bevizio režimo (toliau – Susitarimas), kuris įsigaliojo 2010 m. balandžio 1 d.,

               PATVIRTINDAMOS, kad svarbu palengvinti žmonių tarpusavio ryšius,

               ATKREIPDAMOS DĖMESĮ Į TAI, kad Susitarimas skirtas Susitariančiųjų Šalių piliečių naudai,

               ATSIŽVELGDAMOS Į TAI, kad Susitarime nustatyta trumpalaikio buvimo apibrėžtis (trys mėnesiai per šešių mėnesių laikotarpį nuo pirmo atvykimo) nepakankamai tiksli ir visų pirma tai, kad dėl formuluotės „nuo pirmojo atvykimo dienos“ gali kilti abejonių ir klausimų,

               PRISIMINDAMOS, kad 2013 m. birželio 26 d. Reglamentu (ES) Nr. 610/2013 nustatyti horizontaliojo pobūdžio ES „vidaus“ vizų ir sienų acquis pakeitimai ir trumpalaikis buvimas apibrėžtas kaip „90 dienų per bet kurį 180 dienų laikotarpį“,

               ATSIŽVELGDAMOS Į TAI, kad atvykimo ir išvykimo sistemai, kurią turi įdiegti Europos Sąjunga, reikalinga vienoda ir tiksli trumpalaikio buvimo apibrėžtis, taikytina visiems trečiųjų šalių piliečiams,

               NORĖDAMOS užtikrinti sklandų keliautojų srautą Susitariančiųjų Šalių sienos perėjimo punktuose,

               DAR KARTĄ PATVIRTINDAMOS, kad Susitarimas taikomas visų Europos Sąjungos valstybių narių, išskyrus Jungtinę Karalystę ir Airiją, piliečiams,

               ATSIŽVELGDAMOS į Protokolą dėl Jungtinės Karalystės ir Airijos pozicijos dėl laisvės, saugumo ir teisingumo erdvės ir Protokolą dėl Šengeno acquis integravimo į Europos Sąjungos teisės sistemą, pridėtus prie Europos Sąjungos sutarties ir prie Sutarties dėl Europos Sąjungos veikimo, ir patvirtindamos, kad šio Susitarimo nuostatos netaikomos Jungtinei Karalystei ir Airijai,

               SUSITARĖ:

               1 straipsnis

               Susitarimas iš dalies keičiamas pagal šio straipsnio nuostatas:

               (1)pavadinime ir 3 straipsnio 5 dalyje, 6 straipsnio 1 dalyje ir 8 straipsnio 7 dalyje žodis „bendrija“ pakeičiamas žodžiu „Sąjunga“;

               (2)1 straipsnyje frazė „trims mėnesiams per šešių mėnesių laikotarpį“ pakeičiama fraze „90 dienų per bet kurį 180 dienų laikotarpį“;

               (3)4 straipsnio 1 dalis pakeičiama taip:

               „Europos Sąjungos piliečiai Bahamų teritorijoje gali būti ne ilgiau kaip 90 dienų per bet kurį 180 dienų laikotarpį.“;

               (4)4 straipsnio 2 dalis pakeičiama taip:

               „Bahamų piliečiai valstybių narių, taikančių visą Šengeno acquis, teritorijoje gali būti ne ilgiau kaip 90 dienų per bet kurį 180 dienų laikotarpį.“ Tas laikotarpis apskaičiuojamas neatsižvelgiant į buvimą valstybėje narėje, kuri dar netaiko viso Šengeno acquis.

               Bahamų piliečiai kiekvienos valstybės narės, kuri dar netaiko viso Šengeno acquis, teritorijoje gali būti ne ilgiau kaip 90 dienų per bet kurį 180 dienų laikotarpį, neatsižvelgiant į apskaičiuotą buvimo valstybių narių, kurios taiko visą Šengeno acquis, teritorijoje laikotarpį.“;

               (5)4 straipsnio 3 dalyje žodžiai „tris mėnesius“ pakeičiami žodžiais „90 dienų“, o žodis „Bendrijos“ – žodžiu „Sąjungos“;

               (6)Paskutinis 8 straipsnio 4 dalies sakinys pakeičiamas taip:

               „Jei priežasčių, dėl kurių sustabdytas šio Susitarimo taikymas, nebelieka, taikymą sustabdžiusi Susitariančioji Šalis nedelsdama informuoja apie tai kitą Susitariančiąją Šalį ir panaikina tą sustabdymą.“

               2 straipsnis

               Šį Susitarimą Susitariančiosios Šalys ratifikuoja arba tvirtina pagal savo atitinkamas procedūras ir jis įsigalioja pirmą kito mėnesio dieną praėjus penkiems mėnesiams po to, kai paskutinė Susitariančioji Šalis praneša kitai, kad pirmiau nurodytos procedūros yra baigtos.

               Pasirašytas du tūkstančiai septynioliktųjų metų ... mėn. … d. [vieta] dviem egzemplioriais anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, nyderlandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis; tekstai kiekviena šių kalbų yra vienodai autentiški.

               Europos Sąjungos vardu

               Bahamų Sandraugos vardu

               BENDRA DEKLARACIJA DĖL ISLANDIJOS, NORVEGIJOS, ŠVEICARIJOS IR LICHTENŠTEINO

               Pageidautina, kad Norvegijos, Islandijos, Šveicarijos bei Lichtenšteino valdžios institucijos ir Bahamų valdžios institucijos nedelsdamos iš dalies pakeistų dvišalius susitarimus dėl trumpalaikio bevizio režimo pagal šiame Susitarime nustatytas sąlygas.

               Bendra deklaracija dėl 90 dienų laikotarpio per bet kurį 180 dienų laikotarpį išaiškinimo

               Susitariančiosios Šalys sutaria, kad maksimalus 90 dienų laikotarpis per bet kurį 180 dienų laikotarpį, kaip nustatyta Susitarimo 4 straipsnyje, reiškia nepertraukiamą buvimo laikotarpį arba kelis laikotarpius iš eilės, kurių bendra trukmė neviršija 90 dienų per bet kurį 180 dienų laikotarpį.

               Sąvoka „per bet kurį“ reiškia, kad taikomas slankus 180 dienų ataskaitinis laikotarpis, kai, siekiant patikrinti, ar ir toliau tenkinamas 90 dienų per bet kurį 180 dienų laikotarpį reikalavimas, atsižvelgiama į kiekvieną buvimo dieną per pastarąsias 180 dienų. Be kita ko, tai reiškia, kad naujas buvimo iki 90 dienų laikotarpis leidžiamas, jei šalyje nebūta nepertraukiamą 90 dienų laikotarpį.

               ________


				|

		52014PC0208

			Pasiūlymas TARYBOS SPRENDIMAS dėl pozicijos, kurios Europos Sąjungos vardu turi būti laikomasi 93-iajame Tarptautinės jūrų organizacijos Saugios laivybos komiteto posėdyje dėl konvencijos SOLAS taisyklių II-2/1, 2/3, 2/9.7, 2/13.4, 2/18, 2/20-1, 2/29, III skyriaus, Gelbėjimo priemonių kodekso ir 2011 m. Sustiprintų apžiūrų programos kodekso pakeitimų priėmimo /* COM/2014/0208 final - 2014/0119 (NLE) */

			   	AIŠKINAMASIS MEMORANDUMAS
1.           ĮVADAS
Komisija pateikia pasiūlymą, kokios
Sąjungos pozicijos turėtų būti laikomasi 93-iajame
Tarptautinės jūrų organizacijos (TJO) Saugios laivybos komiteto
posėdyje dėl septynių pakeitimų, kurių kiekvienas
paaiškintas tolesniuose skirsniuose.
1.1.        Tarptautinės konvencijos
dėl žmogaus gyvybės apsaugos jūroje (SOLAS) taisyklių
II-2/3 ir II-2/9.7 dėl ugnies plitimo ribojimo naujų laivų
ventiliacijos kanaluose pakeitimai
Šiais SOLAS II-2 skyriaus pakeitimais nustatomi
nauji laivų ventiliacijos sistemų reikalavimai. Jais taip pat
siekiama išaiškinti, kaip turėtų būti įrengiamos
priešgaisrinės ir dūmų sklendės, taip pat nuotolinio
valdymo priešgaisrinės sklendės. Be to, įrašomos naujos
priešgaisrinės sklendės ir dūmų sklendės apibrėžtys.
Šie pakeitimai pateikti MSC 92/26/Add.1 13 priede.
92-ojo Saugios laivybos komiteto posėdžio ataskaitos (MSC 92/26) 8.6
dalyje nurodoma, kad minėti pakeitimai bus priimti 93-iajame Saugios
laivybos komiteto posėdyje.
1.2.        SOLAS taisyklės
II-2/13.4 dėl papildomų evakuacijos iš mašinų patalpų
priemonių naujuose keleiviniuose ir krovininiuose laivuose pakeitimai
SOLAS II-2 skyriuje pateikti evakuacijos kilus
gaisrui priemonių reikalavimai. Šiais SOLAS pakeitimais siekiama
užtikrinti, kad mašinų patalpų kopėčios ir laiptai su
atviromis pakopomis, kurie yra evakuacijos maršruto dalis ir neturi apsauginio
gaubto, būtų gaminami iš plieno. Be to, nustatomi evakuacijos iš
mašinų patalpų dirbtuvių maršrutų reikalavimai.
Šie pakeitimai pateikti MSC 92/26/Add.1 13 priede.
92-ojo Saugios laivybos komiteto posėdžio ataskaitos (MSC 92/26) 8.17
dalyje nurodoma, kad minėti pakeitimai bus priimti 93-iajame Saugios
laivybos komiteto posėdyje.
1.3.        SOLAS taisyklės II-2/18
dėl sraigtasparnių nusileidimo vietų ro-ro keleiviniuose
laivuose pakeitimai, taikomi naujiems laivams
SOLAS II-2 skyriuje pateikti sraigtasparnių
infrastruktūros reikalavimai. Šiais SOLAS pakeitimais siekiama nuo
2012 m. birželio 22 d. nustatyti TJO aplinkraštyje MSC.1/Circ.1431
numatytas sraigtasparnių infrastruktūros gaisro gesinimo putomis
priemones. Todėl gaisro gesinimo putomis sistema turi atitikti šias
priemones.
Šie pakeitimai pateikti MSC 92/26/Add.1 13 priede.
92-ojo Saugios laivybos komiteto posėdžio ataskaitos (MSC 92/26) 8.30
dalyje nurodoma, kad minėti pakeitimai bus priimti 93-iajame Saugios
laivybos komiteto posėdyje.
1.4.        SOLAS III skyriaus ir
susijusių visų laivų gelbėjimosi valčių ir
gelbėjimo valčių (katerių) periodinės priežiūros
ir techninio aptarnavimo reikalavimų pakeitimai
SOLAS III skyriuje pateikti gelbėjimo
priemonių reikalavimai. Šiais SOLAS pakeitimais siekiama gelbėjimosi
valčių ir gelbėjimo valčių (katerių)
periodinės priežiūros ir techninio aptarnavimo reikalavimus padaryti
privalomus.
Šie pakeitimai nustatyti MSC 92/26/Add.2 31
priede. 92-ojo Saugios laivybos komiteto posėdžio ataskaitos (MSC 92/26)
13.16 dalyje nurodoma, kad minėti pakeitimai bus priimti 93-iajame Saugios
laivybos komiteto posėdyje.
1.5.        Gelbėjimo priemonių
kodekso pakeitimai, susiję su gelbėjimo liemenių lyginamojo
bandymo prietaisais, taip pat persvarstytos Gelbėjimo priemonių
bandymo rekomendacijos ir Saugusiųjų gelbėjimo liemenių
viso bandymo įrenginio sandaros patvirtinimo gairės
TJO gelbėjimo priemonių kodekse pateikti
gelbėjimo priemonių reikalavimai. Šiais Gelbėjimo priemonių
kodekso pakeitimais nustatomi nauji lyginamojo liemenių bandymo
įrenginio reikalavimai.
Šie pakeitimai nustatyti MSC 92/26/Add.2 34
priede. 92-ojo Saugios laivybos komiteto posėdžio ataskaitos (MSC 92/26)
13.27.1 dalyje nurodoma, kad minėti pakeitimai bus priimti 93-iajame
Saugios laivybos komiteto posėdyje.
1.6.        SOLAS II-1/29 taisyklės
dėl vairavimo įrenginių bandymo pakeitimai
SOLAS II-1 skyriuje pateikti vairavimo
įrenginių reikalavimai ir nustatytos atitikties įrodymo priemonės.
Šiais SOLAS pakeitimais nustatomos alternatyvios atitikties įrodymo
priemonės, jei to neįmanoma padaryti bandymais jūroje, kai laivo
jūrinė grimzlė didžiausia. .
Šie pakeitimai nustatyti MSC 92/26/Add.2 35
priede. 92-ojo Saugios laivybos komiteto posėdžio ataskaitos (MSC 92/26)
13.29 dalyje nurodoma, kad minėti pakeitimai bus priimti 93-iajame Saugios
laivybos komiteto posėdyje.
1.7.        2011 m. Sustiprintų
apžiūrų programos kodekso pakeitimai, daromi visų pirma tam, kad
kodeksas būtų suderintas su klasifikacinių bendrovių /
pripažintų organizacijų praktika
Pagal būklės įvertinimo
sistemą nustatoma sustiprinto senesnių laivų inspektavimo
sistema. Išplėstoje inspektavimo atliekant balkerių ir naftos
tanklaivių apžiūras programoje arba Sustiprintų apžiūrų
programoje nurodoma, kaip tokį sustiprintą inspektavimą atlikti.
Būklės vertinimo sistemos tikslais remiamasi Sustiprinta
apžiūrų programa, o būklės vertinimo sistemoje nurodyta,
kad tam skirta priemonė yra Sustiprintų apžiūrų programa.
Sustiprintų apžiūrų programos kodekso pakeitimais siekiama
Sustiprintų apžiūrų programą suderinti su dabartine
praktika.
Šie pakeitimai nustatyti MSC 92/26/Add.2 36
priede. 92-ojo Saugios laivybos komiteto posėdžio ataskaitos (MSC 92/26)
13.33 dalyje nurodoma, kad minėti pakeitimai bus priimti 93-iajame Saugios
laivybos komiteto posėdyje.
2.           TARPTAUTINĖS
JŪRŲ ORGANIZACIJOS PAKEITIMŲ PRIĖMIMAS
2.1.        SOLAS taisyklių II-2/1,
2/3, 2/9.7, 2/13.4, 2/18, 2/20-1, 2/29, III skyriaus, Gelbėjimo
priemonių kodekso ir 2011 m. Sustiprintų apžiūrų
programos kodekso pakeitimų priėmimas
Šie pakeitimai patvirtinti 2013 m. birželio
12–21 d. vykusiame 92-ajame Saugios laivybos komiteto posėdyje ir bus
teikiami priimti 93-ajame minėto komiteto posėdyje, kuris vyks
2014 m. gegužės 14–23 d.
2.2.        Pritarimas ir
įsigaliojimas
Šiam komitetui patvirtinus ir priėmus
pakeitimus, jie bus pateikti atitinkamoms susitariančiosioms šalims, kad
šios išreikštų savo sutikimą įsipareigoti pagal minėtus
pakeitimus.
3.           AKTUALŪS ES TEISĖS
AKTAI IR ES KOMPETENCIJA
3.1.        SOLAS taisyklių II-2/3
ir II-2/9.7 dėl ugnies plitimo ribojimo naujų laivų
ventiliacijos kanaluose pakeitimai
Keleivinių laivų priešgaisrinės
apsaugos, gaisro aptikimo ir gaisro gesinimo reikalavimus Sąjunga
įvykdė priėmusi Direktyvos 2009/45/EB dėl keleivinių
laivų saugos taisyklių ir standartų[1] 1 priedo II-2
skyrių. Šio skyriaus A dalies 12 taisyklėje numatyti specialūs
ventiliacijos kanalų reikalavimai, parengti pagal tas pačias SOLAS
nuostatas, kurias dabar ketinama keisti. Be to, minėto priedo B dalies
II-2 skyriaus 9 taisyklėje nustatyti visapusiški ir išsamūs
įvairių keleivinio laivo dalių ventiliacijos kanalams
naudojamų konstrukcinių medžiagų reikalavimai, priklausomai nuo
laivo klasės.  Šiais SOLAS II-2 skyriaus C dalies 9 taisyklės
pakeitimais būtų pakeista visa ventiliacijos sistemoms skirto teksto
7 dalis, apimanti kanalų angų pertvarose apibrėžtis ir
bandymą, įskaitant specialią keleiviniams laivams, kuriais
vežami daugiau kaip 36 keleiviai, nustatytą tvarką.
Todėl, jei būtų priimti minėti
pakeitimai, tektų peržiūrėti Direktyvoje 2009/45/EB numatytus
ventiliacijos kanalų reikalavimus. Tai pasakytina, pavyzdžiui, apie
direktyvos 1 priedo II-2 skyriaus A dalies 12 taisyklės nuostatas,
taikomas kanalų angoms pertvarose, ir B dalies 9 taisyklės nuostatas,
taikomas daugiau kaip 36 keleivius vežančių laivų ventiliacijos
sistemoms.
Vadinasi, priimti SOLAS pakeitimai paveiktų
Direktyvoje 2009/45/EB numatytus ventiliacijos kanalų reikalavimus.
3.2.        SOLAS taisyklės
II-2/13.4 dėl papildomų evakuacijos iš mašinų patalpų
priemonių naujuose keleiviniuose ir krovininiuose laivuose pakeitimai
Keleivinių laivų evakuacijos iš
mašinų patalpų priemonių reikalavimus Sąjunga
įvykdė priėmusi Direktyvos 2009/45/EB 1 priedo II-2 skyrių,
kuris parengtas pagal tas pačias SOLAS nuostatas, kurias dabar ketinama
keisti, visų pirma šio skyriaus B dalies („Apsaugos nuo gaisro
priemonės“) 6 taisyklę.
Todėl, jei būtų priimti minėti
pakeitimai, tektų peržiūrėti Direktyvos 2009/45/EB evakuacijos
priemonių reikalavimus, atsižvelgiant į specialias nuostatas,
taikomas pagrindiniam deniui ir evakuacijai iš mašinų valdymo
patalpų.
Vadinasi, priimti SOLAS pakeitimai paveiktų
Direktyvoje 2009/45/EB numatytus evakuacijos iš naujų keleivinių
laivų mašinų patalpų reikalavimus.
3.3.         SOLAS taisyklės II-2/18 dėl sraigtasparnių nusileidimo
vietų ro-ro keleiviniuose laivuose pakeitimai, taikomi naujiems laivams
Sraigtasparnių nusileidimo vietų
reikalavimus Sąjunga įvykdė priėmusi Direktyvos 2009/45/EB
1 priedo II-2 skyrių. Šio skyriaus B dalies 18 taisyklėje
konkrečiai numatyta, kad „Laivai, kuriuose įrengtos
sraigtasparnių platformos, atitinka SOLAS II-2 skyriaus G dalies 18
taisyklės, pakeistos 2003 m. sausio 1 d., reikalavimus.“ Šiuos
reikalavimus dabar ketinama keisti.
Todėl, jei būtų priimti minėti
pakeitimai, tektų peržiūrėti Direktyvoje 2009/45/EB numatytus
naujiems laivams taikomus sraigtasparnių nusileidimo vietų ro-ro
keleiviniuose laivuose reikalavimus.
Vadinasi, priimti SOLAS pakeitimai paveiktų
Direktyvoje 2009/45/EB numatytus sraigtasparnių nusileidimo vietų
reikalavimus, nes atsirastų priežastis tokias taisykles
peržiūrėti.
3.4.        SOLAS III skyriaus ir
susiję visų laivų gelbėjimosi valčių ir
gelbėjimo valčių (katerių) periodinės priežiūros
ir techninio aptarnavimo reikalavimai
Gelbėjimo priemonių eksploatacinės
parengties, priežiūros ir tikrinimo reikalavimus Sąjunga
įvykdė priėmusi Direktyvos 2009/45/EB dėl keleivinių
laivų saugos taisyklių ir standartų 1 priedo III skyriaus 12
taisyklę. 12 taisyklės 2 dalyje numatyta, kad „Gelbėjimo
priemonės prižiūrimos ir tikrinamos laikantis SOLAS III skyriaus 20
taisyklės su pakeitimais reikalavimų“. Todėl pagal
direktyvą privaloma laikytis aktualių SOLAS nuostatų, kurias
dabar ketinama keisti, o visi pakeitimai tiesiogiai paveiks ES teisę.
Vadinasi, pasiūlytas aktualių SOLAS
nuostatų pakeitimas paveiks Direktyva 2009/45/EB nustatytus gelbėjimo
priemonių eksploatacinės parengties, priežiūros ir tikrinimo
reikalavimus.
3.5.        Gelbėjimo priemonių
kodekso pakeitimai, susiję su gelbėjimo liemenių lyginamojo
bandymo prietaisais, taip pat persvarstytos Gelbėjimo priemonių
bandymo rekomendacijos ir Saugusiųjų gelbėjimo liemenių
viso bandymo įrenginio sandaros patvirtinimo gairės
Keleivinių laivų gelbėjimo
priemonių reikalavimus Sąjunga įvykdė priėmusi Direktyvos
2009/45/EB dėl keleivinių laivų saugos taisyklių ir
standartų 1 priedo III skyrių. Šio skyriaus 2 taisyklės 2 dalyje
konkrečiai nurodyta, kad visos tokios priemonės „atitinka ... LSA
kodeksą“.
Be to Direktyvos 96/98/EB dėl laivų
įrenginių[2]
5 straipsnio 1 dalyje numatyta, kad „A.1 priede išvardyti įrenginiai,
montuojami Bendrijos laive ... atitinka tame priede nurodytus taikomus
tarptautinių dokumentų reikalavimus.“ A.1 priedo lentelės
A.1/1.4 punkte nustatyta, kad gelbėjimo liemenėms taikomas standartas
yra TJO rezoliucija MSC 48(66) (LSA kodeksas) ir taikomi TJO rezoliucija
A.689(17) (su pakeitimais) nustatyti bandymo standartai.
Todėl pagal abi direktyvas privaloma laikytis
aktualių SOLAS nuostatų, kurias dabar ketinama keisti, o visi jų
pakeitimai tiesiogiai paveiks ES teisę.
Pasiūlyti Gelbėjimo priemonių
kodekso pakeitimai paveiks Direktyva 2009/45/EB ir Direktyva 96/98/EB
nustatytus reikalavimus.
3.6.        SOLAS II-1/29 taisyklės
dėl vairavimo įrenginių bandymo pakeitimai
Dabar ketinama keisti tuos pačius SOLAS
vairavimo įrenginių reikalavimus, kuriuos Sąjunga jau
įvykdė, pagal tuos reikalavimus parengusi Direktyvos 2009/45/EB 1
priedo C dalies II-1 skyriaus 6 ir 7 taisykles, kuriose tie reikalavimai
pakartoti.
Todėl, jei būtų priimti minėti
pakeitimai, tektų peržiūrėti Direktyvoje 2009/45/EB numatytus
pagrindinių ir pagalbinių vairavimo įrenginių reikalavimus,
atsižvelgiant į naujas SOLAS nuostatas.
Vadinasi, priimti SOLAS pakeitimai paveiktų
Direktyvoje 2009/45/EB numatytus reikalavimus.
3.7.        2011 m. Sustiprintų
apžiūrų programos kodekso pakeitimai, daromi visų pirma tam, kad
kodeksas būtų suderintas su klasifikacinių bendrovių /
pripažintų organizacijų praktika
Reglamentu (ES) Nr. 530/2012 dėl dvigubo
korpuso arba lygiaverčių dizaino reikalavimų greitesnio
įvedimo viengubo korpuso naftos tanklaiviams[3] siekiama nustatyti MARPOL 73/78 dvigubo korpuso arba lygiaverčių
dizaino reikalavimų greitesnio taikymo vienkorpusiams naftos tanklaiviams
planą, kaip apibrėžta šio reglamento 3 straipsnyje, ir uždrausti
vienkorpusiams naftos tanklaiviams gabenti sunkiosios kategorijos naftą
į valstybių narių uostus ir iš jų.
Pagal šį reglamentą privaloma taikyti
TJO būklės įvertinimo sistemą senesniems negu 15 metų
vienkorpusiams naftos tanklaiviams. 5 straipsnyje reikalaujama, kad tokie
tanklaiviai atitiktų Būklės įvertinimo sistemos
reikalavimus, o 6 straipsnyje ši sistema apibrėžiama kaip būklės
įvertinimo sistema, priimta 2001 m. balandžio 27 d. rezoliucija
MEPC 94(46) su pakeitimais, padarytais 2002 m. spalio 11 d.
rezoliucija MEPC 99(48) ir 2003 m. gruodžio 4 d. rezoliucija MEPC
112(50). Išplėstoje inspektavimo atliekant balkerių ir naftos
tanklaivių apžiūras programoje arba Sustiprintų
apžiūrų programoje nurodoma, kaip tokį sustiprintą
inspektavimą atlikti. Būklės vertinimo sistemos tikslais
remiamasi Sustiprinta apžiūrų programa, todėl Būklės
vertinimo sistemos pakeitimai būtų tiesiogiai ir automatiškai taikomi
pagal Reglamentą (ES) Nr. 530/2012.
Todėl pataisomis, kurias ketinama priimti
93-iajame Saugios laivybos komiteto posėdyje, būtų padaryti
pakeitimai Sustiprintoje apžiūrų programoje, o ES teisė
būtų paveikta per Reglamento (ES) Nr. 530/2012 taikymą.
3.8.        Santrauka
Atsižvelgdama į minėtus aktualius ES
teisės aktus, Komisija mano, kad išvardytų septynių
pakeitimų priėmimas 93-iajame Saugios laivybos komiteto posėdyje
priklauso išskirtinei ES kompetencijai, kurią Sąjunga įgijo
pagal Sutarties dėl Europos Sąjungos veikimo 3 straipsnio 2
dalį, nes svarstomų tarptautinių priemonių priėmimas
gali turėti įtakos bendrosioms taisyklėms arba jų taikymo
sričiai.
Pagal tvirtai nusistovėjusią teismo
praktiką, net jei Sąjunga nėra TJO narė, valstybės
narės neturi teisės prisiimti įpareigojimų, kurie
greičiausiai turėtų poveikio paskelbtoms ES taisyklėms,
kurios priimtos siekiant Sutarčių tikslų, nebent Komisijai
pasiūlius tokia teisė joms suteikiama Tarybos sprendimu.
4.           IŠVADA
Todėl Komisija siūlo Tarybos
sprendimą dėl pozicijos pirmiau 1.1–1.7 punktuose nurodytais
pakeitimų klausimais, kurios Europos Sąjungos vardu reikia laikytis
93-iajame Saugios laivybos komiteto posėdyje.
2014/0119 (NLE)
Pasiūlymas
TARYBOS SPRENDIMAS
dėl pozicijos, kurios Europos
Sąjungos vardu turi būti laikomasi 93-iajame Tarptautinės
jūrų organizacijos Saugios laivybos komiteto posėdyje dėl
konvencijos SOLAS taisyklių II-2/1, 2/3, 2/9.7, 2/13.4, 2/18, 2/20-1,
2/29, III skyriaus, Gelbėjimo priemonių kodekso ir 2011 m.
Sustiprintų apžiūrų programos kodekso pakeitimų
priėmimo
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, ypač į jos 100 straipsnio 2 dalį
ir 218 straipsnio 9 dalį,
atsižvelgdama į Europos Komisijos
pasiūlymą,
kadangi:
(1)       Europos Sąjungos
veiksmais jūrų transporto sektoriuje turėtų būti
siekiama pagerinti laivybos saugą;
(2)       92-ajame posėdyje Tarptautinės
jūrų organizacijos Saugios laivybos komitetas patvirtino SOLAS
taisyklių II-2/1, 2/3. 2/9.7, 2/13.4, 2/18, 2/20-1, 2/29, III skyriaus,
Gelbėjimo priemonių kodekso ir 2011 m. Sustiprintų
apžiūrų programos kodekso pakeitimus. Tikimasi, kad 2014 m. gegužės
mėn. įvyksiančiame 93-iajame Saugios laivybos komiteto
posėdyje tie pakeitimai bus priimti;
(3)       SOLAS taisyklių II-2/3
ir II-2/9.7, susijusių su ugnies plitimo ventiliacijos kanalais ribojimu,
pakeitimais būtų nustatyti naujų laivų, įskaitant
daugiau kaip 36 keleivius vežančius keleivinius laivus, ventiliacijos
sistemų reikalavimai. Šiuos klausimus apima pagal SOLAS nuostatas, kurias
dabar ketinama keisti, parengtos Direktyvos 2009/45/EB dėl keleivinių
laivų saugos taisyklių ir standartų[4] 1 priedo II-2 skyriaus
A dalies 12 taisyklės ir B dalies 9 taisyklės nuostatos, taikomos
keleivinių laivų ventiliacijos kanalų angoms pertvarose ir
daugiau kaip 36 keleivius vežančių laivų ventiliacijos
sistemoms;
(4)       SOLAS taisyklės
II-2/13.4 pakeitimais bus nustatytos papildomos evakuacijos iš mašinų
patalpų priemonės naujuose keleiviniuose ir krovininiuose laivuose.
Šiuos klausimus apima pagal SOLAS nuostatas, kurias dabar ketinama keisti,
parengtos Direktyvos 2009/45/EB („Evakavimo priemonės“) 1 priedo II-2
skyriaus 6 taisyklės nuostatos;
(5)       naujiems laivams taikomos
SOLAS taisyklės II-2/18, susijusios su sraigtasparnių nusileidimo
vietomis ro-ro keleiviniuose laivuose, pakeitimais bus nustatytas reikalavimas,
kad gaisro gesinimo putomis sistemos atitiktų 2012 m. birželio
22 d. TJO aplinkraštyje MSC.1/Circ.1431 nustatytas sraigtasparnių
infrastruktūros gaisro gesinimo putomis priemonių patvirtinimo
gaires. Pagal Direktyvos 2009/45/EB 1 priedo II-2 skyriaus B dalies 18
taisyklę laivai, kuriuose įrengtos sraigtasparnių platformos,
turi atitikti SOLAS taisyklės, peržiūrėtos 2003 m. sausio
1 d., reikalavimus, kuriuos dabar ketinama keisti;
(6)       SOLAS III skyriaus 20
taisyklės pakeitimais ir susijusiais visų laivų gelbėjimosi
valčių ir gelbėjimo valčių (katerių) periodinės
priežiūros ir techninio aptarnavimo reikalavimais siekiama šiuos
visapusiškus reikalavimus padaryti privalomus. Direktyvos 2009/45/EB 1 priedo
III skyriuje numatyta, kad gelbėjimo priemonių priežiūra ir
tikrinimas vykdomi pagal tuos pačius SOLAS taisyklės III/20
reikalavimus, kuriuos dabar ketinama keisti;
(7)       Gelbėjimo priemonių
kodekso pakeitimais, susijusiais su lyginamojo liemenių bandymo
įrenginiais, bus nustatyti lyginamojo bandymo įrenginių
reikalavimai. Pagal Direktyvos 2009/45/EB III skyriaus 2.2 taisyklę visos
tokios asmeninės gelbėjimo priemonės turi atitikti
Gelbėjimo priemonių kodeksą. Be to, Direktyvos 96/98/EB dėl
laivų įrenginių[5]
5 straipsnio 1 dalyje numatyta, kad A.1 priede išvardyti įrenginiai,
montuojami Bendrijos laive, atitinka tame priede nurodytus taikomus
tarptautinių dokumentų reikalavimus. A.1 priedo lentelės A.1/1.4
įraše nurodyta, kad gelbėjimo liemenėms taikomas standartas yra
TJO rezoliucija MSC 48(66) (LSA kodeksas, kurį dabar ketinama keisti);
(8)       SOLAS taisyklės II-1/29 pakeitimais,
susijusiais su vairavimo įrenginių bandymo reikalavimais, bus
nustatyti papildomi atitikties įrodymo bandymais jūroje reikalavimai.
Dabar ketinama keisti SOLAS II-1 skyriaus C dalies 29 taisyklės,
susijusios su pagrindinių ir pagalbinių vairavimo įrenginių
reikalavimais, nuostatas, pagal kurias parengtos ir kurias pakartoja Direktyvos
2009/45/EB 1 priedo II-1 skyriaus C dalies 6 ir 7 taisyklės;
(9)       2011 m. Sustiprintų
apžiūrų programos kodeksas pakeitimais suderinamas su
klasifikacinių bendrovių praktika. Pagal Reglamento (ES)
Nr. 530/2012 dėl dvigubo korpuso arba lygiaverčių dizaino
reikalavimų greitesnio įvedimo viengubo korpuso naftos tanklaiviams[6] 5 ir 6 straipsnius TJO
būklės įvertinimo sistemą privaloma taikyti senesniems negu
15 metų vienkorpusiams naftos tanklaiviams. Išplėstoje inspektavimo
atliekant balkerių ir naftos tanklaivių apžiūras programoje arba
Sustiprintų apžiūrų programoje nurodoma, kaip tokį
sustiprintą inspektavimą atlikti. Būklės vertinimo sistemos
tikslais remiamasi Sustiprinta apžiūrų programa, todėl pagal
Reglamentą (ES) Nr. 530/2012 Būklės vertinimo sistemos
pakeitimai būtų taikomi automatiškai;
(10)     Sąjunga nėra nei TJO
narė, nei atitinkamų konvencijų ir kodeksų
susitariančioji šalis. Todėl būtina, kad Taryba suteiktų
leidimą valstybėms narėms išreikšti Sąjungos poziciją
ir išreikšti savo sutikimą įsipareigoti pagal minėtus
pakeitimus,
PRIĖMĖ ŠĮ
SPRENDIMĄ:
1 straipsnis
1.           Sąjungos pozicija
93-iajame Tarptautinės jūrų organizacijos Saugios laivybos
komiteto posėdyje yra pritarti SOLAS taisyklių II-2/3, 2/9.7, 2/13.4
ir 2/18 pakeitimų (nustatytų TJO dokumento MSC 92/26.Add.1 13 priede)
ir konvencijos SOLAS taisyklių II-2/20-1, 2/29, III skyriaus,
Gelbėjimo priemonių kodekso ir 2011 m. Sustiprintų
apžiūrų programos kodekso pakeitimų (nustatytų TJO
dokumento MSC 92/26/Add.2 atitinkamai 31, 34, 35 ir 36 prieduose)
priėmimui.
2.           1 dalyje pateiktą
Sąjungos poziciją pareiškia valstybės narės, kurios yra
Tarptautinės jūrų organizacijos narės, bendrai veikdamos
Sąjungos interesais.
3.           Formaliems ir nedideliems
šios pozicijos pakeitimams galima pritarti nereikalaujant keisti pozicijos.
2 straipsnis
Valstybėms narėms suteikiami
įgaliojimai pareikšti savo sutikimą įsipareigoti, atsižvelgiant
į Sąjungos interesus, pagal 1 straipsnio 2 dalyje nurodytus
pakeitimus.
3 straipsnis
Šis sprendimas skirtas valstybėms
narėms.
Priimta Briuselyje
                                                                       Tarybos
vardu
                                                                       Pirmininkas
[1]               OL L 163, 2009 6 25, p. 1.
[2]               OL L 46, 1997 2 17, p. 25.
[3]               OL L 172, 2012 6 30, p. 3.
[4]               OL L 163, 2009 6 25, p. 1.
[5]               OL L 46, 1997 2 17, p. 25.
[6]               OL L 172, 2012 6 30, p. 3.


Iš dalies pakeistas pasiūlymas Tarybos sprendimasdėl specialiosios programos „Idėjos“, kuria įgyvendinama Europos bendrijos 7-oji mokslinių tyrimų, technologijų plėtros ir demonstravimo veiklos pagrindų programa (2007–2013 m.) Pritaikymas atsižvelgiant į 2006 m. gegužės 17 d. susitarimą dėl 2007–2013 m. finansinio pasiūlymo (pateikė Komisija pagal EB sutarties 250 straipsnio 2 dalį)


title: Pasiūlymas Tarybos sprendimas leidžiantis Italijos Respublikai taikyti priemones, nukrypstančias nuo direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio (tik tekstas italų kalba yra autentiškas)

text:
Svarbus teisinis pranešimas

|

52007PC0238

	[pic] | EUROPOS BENDRIJŲ KOMISIJA |Briuselis, 7.5.2007KOM(2007) 238 galutinisPasiūlymasTARYBOS SPRENDIMASleidžiantis Italijos Respublikai taikyti priemones, nukrypstančias nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio (tik tekstas italų kalba yra autentiškas)(pateikta Komisijos)AIŠKINAMASIS MEMORANDUMASPASIūLYMO APLINKYBėS |110 | Pasiūlymo pagrindas ir tikslai Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei imtis specialių priemonių, nukrypstant nuo direktyvos nuostatų, kad būtų supaprastinta PVM surinkimo procedūra arba užkirstas kelias tam tikrų formų mokesčių slėpimui ar vengimui. Laišku, kurį užregistravo Komisijos generalinis sekretoriatas, Italija paprašė leisti nustatyti priemones, nukrypstančias nuo Direktyvos 2006/112/EB 26 straipsnio 1 dalies a punkto ir 168 straipsnio. Remdamasi Direktyvos 2006/112/EB 395 straipsnio 2 dalimi, Komisija 2007 m. vasario 28 d. pranešė kitoms valstybėms narėms apie Italijos prašymą. 2006 m. lapkričio 21 d. Komisija pranešė Italijai, kad turi visą informaciją, kuri, jos nuomone, yra būtina prašymui įvertinti. |120 | Bendrosios aplinkybės Direktyvos 2006/112/EB 168 straipsnyje nustatyta, kad apmokestinamasis asmuo turi teisę atskaityti pridėtinės vertės mokestį (toliau – PVM), mokėtiną už apmokestinamiesiems sandoriams įsigytas prekes ir paslaugas. Tos direktyvos 26 straipsnio 1 dalies a punkte reikalaujama prekių, kurios yra įmonės turto dalis, naudojimą asmeninėms reikmėms laikyti paslaugų teikimu už atlygį, jeigu PVM už šias prekes gali būti įtrauktas į PVM atskaitą. Šia sistema sudaromos sąlygos susigrąžinti PVM už pradinį turto, kuris yra naudojamas ir verslo, ir asmeninėms reikmėms, įsigijimą, tačiau, siekiant užtikrinti, kad galutinis vartojimas būtų apmokestinamas, naudojimas asmeninėms reikmėms laikomas paslaugų teikimu, o susijusio PVM neapmokestinamieji asmenys susigrąžinti negali. Motorinėms transporto priemonėms šią sistemą sunku taikyti dėl daugelio priežasčių, bet pirmiausia todėl, kad sunku atskirti naudojimą asmeninėms ir verslo reikmėms. Kai duomenys apie tokį naudojimą yra renkami, verslui ir administracijai kyla papildoma našta, nes reikia juos tvarkyti ir tikrinti. Kadangi susijusių transporto priemonių yra daug, net mažo masto individualaus mokesčių slėpimo gali susidaryti didelės sumos. Kaip alternatyvos direktyvoje nustatytai sistemai Italijos mokesčių administratorius prašė leisti paprasčiausiai apriboti nustatytą pradinės atskaitos procentinį dydį ir atitinkamai įmonėms netaikyti reikalavimo apskaičiuoti mokestį už naudojimą asmeninėms reikmėms. Taip ši sistema taptų paprastesnė visoms susijusioms šalims ir būtų užtikrinta, kad bus surinkta mokesčio dalis, kuri kitaip galėtų būti nuslėpta. Prašomas procentinis apribojimas yra 60 %. Šis apribojimas grindžiamas pačioje Italijoje atliktais tyrimais ir pagal šio pasiūlymo sąlygas po dvejų metų turėtų būti persvarstytas kartu su leidžiančios nukrypti nuostatos veikimu. Naujoji sistema bus taikoma visoms įmonėms, kuriose transporto priemonės naudojamos ne vien verslo reikmėms. Jeigu įmonėms būtų leista pasirinkti, ar taikyti sistemą, būtų prarasta vienodo dydžio tarifo teikiama supaprastinimo nauda. Tačiau kai kurioms transporto priemonėms nebus taikomas teisės į PVM atskaitą apribojimas, todėl joms bus taikomos įprastinės apmokestinimo taisyklės. Pirmajame etape minėtas apribojimas nebus taikomas transporto priemonėms, kuriose yra daugiau kaip 9 sėdynės (įskaitant vairuotojo) ir kurių masė yra didesnė už tam tikrą nustatytą masę. Tai apriboja taikymo sritį, į kurią pirmiausia patenka automobiliai, furgonai, pikapai, motociklai ir mopedai. Be to, apribojimas netaikomas toliau nurodytoms transporto priemonėms, net jei jos patenka į taikymo sritį ir neatsižvelgiant į tai, ar jos naudojamos asmeninėms reikmėms, ar ne: transporto priemonėms, priklausančioms įmonėms, kurių prekybos veikla yra transporto priemonių pirkimas ir pardavimas; išperkamajai nuomai arba nuomai įsigytoms transporto priemonėms; taksi, vairuotojų rengimo mokyklų mokymui naudojamoms transporto priemonėms ir prekybos atstovų naudojamoms transporto priemonėms. |130 | Pasiūlymo srityje taikomos nuostatos Esama arba būta kitų leidžiančių nukrypti nuostatų, kuriomis ribojama teisė traukti į PVM atskaitą su transporto priemonėmis susijusias išlaidas. Šiuo metu Jungtinėje Karalystėje galioja nuostata, kuria leidžiama iki 50 % apriboti apmokestinamojo nuomininko arba išperkamosios nuomos gavėjo teisę traukti į PVM atskaitą nuomos arba išperkamosios nuomos pagrindu naudojamų lengvųjų automobilių įsigijimo PVM, kai tie automobiliai naudojami ir asmeninėms reikmėms. Jungtinei Karalystei taip pat leista nelaikyti tokių automobilių naudojimo asmeninėms reikmėms paslaugų teikimu už atlygį. Direktyvos 2006/112/EB 176 straipsnyje nurodyta, kad Taryba nustato išlaidas, kurių negalima traukti į PVM atskaitą. Kol tokios išlaidos nenustatytos, valstybėms narėms leidžiama toliau taikyti visus atskaitos apribojimus, galiojusius 1979 m. sausio 1 d. Todėl yra kelios esamos padėties nekeitimo nuostatos, kuriomis ribojama teisė į PVM atskaitą, susijusią su motorinėmis transporto priemonėmis. |141 | Derėjimas su kitomis Sąjungos politikos sritimis ir tikslais Netaikoma. |KONSULTACIJOS SU SUINTERESUOTOSIOMIS šALIMIS IR POVEIKIO VERTINIMAS |Konsultacijos su suinteresuotosiomis šalimis |219 | Netaikoma. |Tiriamųjų duomenų rinkimas ir naudojimas |229 | Nepriklausomo tyrimo neprireikė. |230 | Poveikio vertinimas Pasiūlymu siekiama kovoti su PVM slėpimu ir supaprastinti mokesčio skaičiavimo tvarką, todėl jo poveikis gali būti teigiamas. Italija nurodė šį sprendimą kaip tinkamą priemonę, ir jis yra panašus į kitas anksčiau taikytas ir dabar taikomas leidžiančias nukrypti nuostatas. Be to, taikant prašomą priemonę būtų laikomasi panašaus požiūrio kaip tas, kuris pateiktas COM(2004) 728 išdėstytame Komisijos pasiūlyme, kuriame pateikiamos taisyklės, reglamentuojančios išlaidų rūšis, kurioms gali būti taikomas teisės į PVM atskaitą apribojimas. |TEISINIAI PASIūLYMO ASPEKTAI |305 | Siūlomų veiksmų santrauka Leidimas Italijai taikyti priemonę, kuria nukrypstama nuo Direktyvos 2006/112/EB 168 straipsnio siekiant apriboti apmokestinamojo asmens teisę traukti į PVM atskaitą išlaidas, susijusias su motorinėmis kelių transporto priemonėmis, kai tos transporto priemonės naudojamos ne tik verslo reikmėms. Tais atvejais, kai teisė į PVM atskaitą bus ribojama, apmokestinamajam asmeniui leidžiančia nukrypti nuo 26 straipsnio 1 dalies a punkto nuostata nebus taikomas reikalavimas skaičiuoti mokestį už transporto priemonės naudojimą asmeninėms reikmėms. Priemonė taikoma tik toms transporto priemonėms, kuriose įrengtas tam tikras sėdynių skaičius ir kurių masė neviršija tam tikro dydžio, be to, numatytos kelios konkrečios šios taisyklės išimtys. Nustatoma 60 % vienodo dydžio norma, taip pat reikalavimas, kad Italija persvarstytų šią normą bei poreikį toliau taikyti nukrypstančią priemonę ir apie tai praneštų po to, kai bus praėję dveji metai nuo leidžiančios nukrypti nuostatos įsigaliojimo. Sprendimas neteks galios ankstesniąją iš sprendime nustatytų datų arba tą dieną, kai įsigalios Bendrijos taisyklės, reglamentuojančios teisės į PVM atskaitą šioje srityje apribojimus. |310 | Teisinis pagrindas 2006 m. lapkričio 28 d. Tarybos direktyvos 2006/112/EB dėl pridėtinės vertės mokesčio bendros sistemos 395 straipsnio 1 dalis. |329 | Subsidiarumo principas Pasiūlymas priklauso išimtinei Bendrijos kompetencijai. Todėl subsidiarumo principas netaikomas. |Proporcingumo principas Pasiūlymas atitinka proporcingumo principą dėl toliau nurodytos (-ų) priežasties (-čių): |331 | Šiuo sprendimu suteikiamas leidimas valstybei narei jos pačios prašymu ir nėra privalomas. |332 | Atsižvelgiant į ribotą šios leidžiančios nukrypti nuostatos taikymo sritį, speciali priemonė yra proporcinga siekiamam tikslui. |Pasirinkta priemonė |341 | Siūlomos priemonės: kitos. |342 | Kitos priemonės būtų netinkamos dėl toliau nurodytos (-ų) priežasties (-čių). Pagal Tarybos direktyvos 2006/112/EB dėl pridėtinės vertės mokesčio bendros sistemos 395 straipsnį nukrypti nuo bendrų PVM taisyklių galima tik vieningai leidus Tarybai Komisijos pasiūlymu. Tarybos sprendimas yra vienintelė tinkama priemonė, nes jis gali būti skirtas atskirai valstybei narei. |POVEIKIS BIUDžETUI |409 | Pasiūlymas neturi jokio poveikio Bendrijos biudžetui. |PAPILDOMA INFORMACIJA |Persvarstymo, keitimo, laikino galiojimo sąlyga |531 | Pasiūlyme numatyta persvarstymo sąlyga. |533 | Pasiūlyme numatyta laikino galiojimo sąlyga. |1.  PasiūlymasTARYBOS SPRENDIMASleidžiantis Italijos Respublikai taikyti priemones, nukrypstančias nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnioEUROPOS SĄJUNGOS TARYBA,atsižvelgdama į Europos bendrijos steigimo sutartį,atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos[1], ypač į jos 395 straipsnio 1 dalį,atsižvelgdami į Komisijos pasiūlymą[2],kadangi:(1) 2006 m. spalio 9 d. laiške, kurį Komisijos generalinis sekretoriatas užregistravo 2006 m. spalio 11 d., Italija prašė leisti nustatyti priemones, nukrypstančias nuo Direktyvos 77/388/EEB (dabar Direktyva 2006/112/EB) nuostatų, kuriomis reglamentuojama apmokestinamojo asmens teisė atskaityti PVM, sumokėtą už įsigytas prekes ir paslaugas, ir pagal kurias reikalaujama skaičiuoti mokestį už asmeninėms reikmėms naudojamą įmonių turtą.(2) Remdamasi Direktyvos 2006/112/EB 395 straipsnio 2 dalimi, Komisija 2007 m. vasario 28 d. laišku pranešė kitoms valstybėms narėms apie Italijos prašymą. 2006 m. lapkričio 21 d. laišku Komisija pranešė Italijai, kad turi visą informaciją, kuri, Komisijos nuomone, yra būtina prašymui įvertinti.(3) Direktyvos 2006/112/EB 168 straipsnyje nustatoma apmokestinamojo asmens teisė atskaityti PVM, mokėtiną už įsigytas prekes ir paslaugas, jeigu jos naudojamos to asmens apmokestinamiesiems sandoriams. Tos direktyvos 26 straipsnio 1 dalies a punkte nustatomas reikalavimas skaičiuoti PVM, kai įmonės turtas naudojamas asmeninėms reikmėms.(4) Tiksliai nustatyti, kada transporto priemonė yra naudojama asmeninėms reikmėms, yra sunku, ir net tais atvejais, kai tai padaryti galima, tam naudojamas mechanizmas dažnai sukuria naštą. Pagal prašomas priemones transporto priemonių, kurios naudojamos ne tik verslo reikmėms, leidžiama atskaityti išlaidų PVM suma turėtų būti nustatyta (išskyrus tam tikras išimtis) kaip vienodo dydžio procentinė norma. Remdamosi turima informacija Italijos institucijos mano, kad būtų pagrįsta 40 % norma. Tuo pat metu, siekiant išvengti dvigubo apmokestinimo, reikalavimas skaičiuoti PVM, mokėtiną už transporto priemonės naudojimą asmeninėms reikmėms, turėtų būti sustabdytas, jeigu jam taikomas šis apribojimas. Šias priemones galima pagrįsti poreikiu supaprastinti PVM skaičiavimo tvarką ir išvengti mokesčių slėpimo neteisingai tvarkant apskaitą.(5) Šios nukrypstančios priemonės turėtų būti taikomos ribotą laiką, kad būtų galima įvertinti jų veiksmingumą ir normos tinkamumą, nes siūloma norma yra grindžiama preliminariais naudojimo verslo reikmėms duomenimis.(6) 2004 m. spalio 29 d. Komisija pateikė Tarybos direktyvos, iš dalies keičiančios Direktyvos 77/388/EEB (dabar 2006/112/EB) nuostatas, susijusias su teise į PVM atskaitą, pasiūlymą[3]. Nukrypstančios priemonės galiojimas turėtų baigtis įsigaliojus siūlomai direktyvai, jei ji įsigaliotų anksčiau nei šiame sprendime nurodyta data,PRIĖMĖ ŠĮ SPRENDIMĄ:1 straipsnisNukrypstant nuo Direktyvos 2006/112/EB 168 straipsnio, Italijai leidžiama iki 40 % apriboti teisę į PVM atskaitą įtraukti išlaidas, susijusias su motorinėmis kelių transporto priemonėmis, kurios naudojamos ne vien verslo reikmėms.2 straipsnisNukrypstant nuo Direktyvos 2006/112/EB 26 straipsnio 1 dalies a punkto, reikalaujama, kad Italija nelaikytų paslaugų teikimu už atlygį transporto priemonių, įtrauktų į apmokestinamojo asmens aktyvus, naudojimo asmeninėms reikmėms, kai pagal šį sprendimą toms transporto priemonėms taikomas teisės į PVM atskaitą apribojimas.3 straipsnisIšlaidoms, susijusioms su transporto priemonėmis, netaikomas šiame sprendime nustatytas teisės į PVM atskaitą apribojimas, kai transporto priemonę galima priskirti vienai iš šių kategorijų:2.  transporto priemonė yra apmokestinamojo asmens prekių atsargų, kurias jis naudoja vykdydamas savo veiklą, dalis;3.  transporto priemonė naudojama kaip taksi;4.  transporto priemonę naudoja vairuotojų rengimo mokykla mokymui;5.  transporto priemonė yra naudojama nuomai arba išperkamajai nuomai;6.  transporto priemonę naudoja prekybos atstovai.4 straipsnisSusijusios išlaidos – tai transporto priemonės įsigijimo išlaidos, įskaitant pagal surinkimo ir panašias sutartis apmokėtinas išlaidas, gamybos, įsigijimo Bendrijos teritorijoje, importo, išperkamosios nuomos arba nuomos, keitimo, remonto ar techninės priežiūros išlaidos, taip pat išlaidos, susijusios su prekėmis arba paslaugomis, kurių tiekimas (teikimas) susijęs su transporto priemonėmis ir jų naudojimu, įskaitant tepalus ir degalus.5 straipsnis1 ir 2 straipsniai taikomi visoms motorinėms transporto priemonėms (išskyrus žemės ūkio arba miškininkystės mašinas), kurios paprastai naudojamos keleiviams arba kroviniams vežti keliais, kurių didžiausia leistina masė yra ne didesnė kaip 3 500 kilogramų ir kuriose be vairuotojo sėdynės dar yra ne daugiau kaip aštuonios sėdynės.6 straipsnisPo dvejų metų nuo šio sprendimo įsigaliojimo, tačiau bet kuriuo atveju ne vėliau kaip iki 2009 m. gruodžio 31 d., Komisijai pateikiamas pirmųjų dvejų šio sprendimo taikymo metų vertinimas, įskaitant taikomo procentinio apribojimo vertinimą.7 straipsnisŠis sprendimas netenka galios įsigaliojus Bendrijos taisyklėms, kuriomis nustatomos su motorinėmis transporto priemonėmis susijusios išlaidos, kurių negalima įtraukti į viso pridėtinės vertės mokesčio atskaitą, tačiau ne vėliau kaip 2010 m. gruodžio 31 d.8 straipsnisŠis sprendimas skirtas Italijos Respublikai.Priimta Briuselyje,Tarybos varduPirmininkas[…] [1] OL L 347, 2006 12 11, p. 1.[2] OL C […], […], p. […].[3] OL C, 24, 2005.1.29 p. 10. COM(2004) 728.


               EUROPOS KOMISIJA
            Briuselis, 2015 08 21
            COM(2015) 389 final
            2015/0180(NLE)
            Pasiūlymas
            TARYBOS SPRENDIMAS
            establishing the position to be adopted by the Union at the 12th General Assembly of OTIF as regards certain amendments to the Convention concerning International Carriage by Rail (COTIF) and to its Appendices

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindas ir tikslai

               Siūlomo Tarybos sprendimo tikslas – nustatyti Europos Sąjungos poziciją Tarptautinio vežimo geležinkeliais tarpvyriausybinės organizacijos (OTIF) Generalinės Asamblėjos 12-ojoje sesijoje, kuri turi įvykti 2015 m. rugsėjo 29–30 d., dėl tam tikrų Tarptautinio vežimo geležinkeliais sutarties (COTIF) ir jos D priedo (Vienodosios transporto priemonių naudojimo tarptautiniam geležinkelių susisiekimui sutarčių taisyklės – CUV), F priedo (Vienodosios techninių standartų tvirtinimo ir vienodų techninių normų, taikomų geležinkelio priemonėms, kurias ketinama naudoti tarptautiniam susisiekimui, priėmimo taisyklės – APTU) ir G priedo (Vienodosios tarptautiniam susisiekimui naudojamų geležinkelio priemonių techninio priėmimo taisyklės – ATMF) pakeitimų, kuriuos turi priimti Generalinė Asamblėja.

               •Derėjimas su esamomis politikos nuostatomis šioje politikos srityje

               Siūlomais COTIF ir jos priedų pakeitimais, susijusiais su Sąjungos teise, aiškiai siekiama patikslinti F ir G priedų taikymo sritį ir savininko bei už techninę priežiūrą atsakingo subjekto funkcijas, kad jos derėtų su ES teise, ypač su Saugos geležinkeliuose direktyva
                  1
               .

               •Derėjimas su kitomis Sąjungos politikos sritimis

               Siūlomi COTIF ir jos priedų pakeitimai su kitomis Sąjungos politikos sritimis tiesiogiai nesusiję.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               COTIF ir jos priedų pakeitimai, kuriuos turi aptarti OTIF generalinė asamblėja, yra susiję su bendromis taisyklėmis, taikomomis tarptautiniam transportui, vykstančiam į Sąjungos teritoriją, iš jos arba per ją. Siūlomo Tarybos sprendimo tikslas – nustatyti poziciją, kuri Sąjungos vardu turi būti priimta susitarimu įsteigtame organe, kai tam organui reikia priimti teisinę galią turinčius aktus. Taigi, siūlomo Tarybos sprendimo teisinis pagrindas – Sutarties dėl Europos Sąjungos veikimo (SESV) 91 straipsnis kartu su 218 straipsnio 9 dalimi.

               •Subsidiarumo principas (neišimtinei kompetencijai)

               Europos Komisija ES poziciją pateikia tik dėl tų pakeitimų, kurie tiesiogiai susiję su Sąjungos teise, visų pirma su geležinkelių sauga ir sąveika, ir dėl redakcinių pakeitimų, kuriais pagal Lisabonos sutartį atnaujinamas Europos Sąjungos pavadinimas.

               •Proporcingumas

               Esminiais COTIF ir jos priedų pakeitimais patikslinama F ir G priedų taikymo sritis ir savininko bei už techninę priežiūrą atsakingo subjekto funkcijos, kad jos derėtų su ES teise, ypač su Saugos geležinkeliuose direktyva. Siūloma Sąjungos pozicija visiškai atitinka Sąjungos poziciją, kuri pagal 2014 m. birželio 24 d. Tarybos sprendimą dėl pozicijos, kurios Europos Sąjungos vardu turi būti laikomasi toje sesijoje (2014/699/ES)
                  2
                buvo pateikta OTIF Peržiūros komiteto 25-ojoje sesijoje.

               •Priemonės pasirinkimas

               Pagal SESV 218 straipsnio 9 dalį Taryba, remdamasi Komisijos ar Sąjungos vyriausiojo įgaliotinio užsienio reikalams ir saugumo politikai pasiūlymu, priima sprendimą, kuriuo nustatoma pozicija, kurios Sąjunga turi laikytis susitarimu įsteigtame organe, kai tam organui reikia priimti teisinę galią turinčius aktus.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Ex-post vertinimas ir (arba) galiojančių teisės aktų tinkamumo patikros

               COTIF ir jos priedų pakeitimo pasiūlymus aptarė ir dėl jų balsavo OTIF Peržiūros komitetas 25-ojoje sesijoje 2014 m. birželio 25–26 d., o dalinė B priedo (Vienodosios tarptautinio krovinių vežimo geležinkeliais sutarties taisyklės – CIM) peržiūra atlikta taikant rašytinę procedūrą
                  3
               . Konsoliduotą aiškinamąją ataskaitą Peržiūros komitetas priėmė taikydamas rašytinę procedūrą
                  4
               . G priedo (ATMF) ir D priedo (CUV) pakeitimai aptarti keliuose OTIF specialių darbo grupių posėdžiuose. Visuose šiuose posėdžiuose aktyviai dalyvavo tiek Europos Komisija, tiek Europos geležinkelio agentūra (ERA) ir kelios valstybės narės. Po panašių diskusijų OTIF specialiose darbo grupėse, kuriose dalyvavo Europos Komisijos ir kelių valstybių narių atstovai, dėl B priedo (CIM) ir E priedo (Vienodosios infrastruktūros naudojimo tarptautiniam geležinkelių susisiekimui sutarties taisyklės – CUI) oficialių pakeitimo pasiūlymų, kurie turėtų būti priimti Generalinės Asamblėjos 12-ojoje sesijoje, parengta nebuvo. Be to, Europos Komisija surengė ES valstybių narių ir geležinkelių sektoriaus atstovų darbo grupės posėdį, per kurį buvo aptarti ES valstybių narių pateikti pakeitimų pasiūlymai, kurie nebuvo aptarti OTIF Peržiūros komiteto 25-ojoje sesijoje.

               •Konsultacijos su suinteresuotaisiais subjektais

               Geležinkelių sektoriaus atstovai, pavyzdžiui, Europos geležinkelių ir infrastruktūros įmonių bendrijos (CER), Europos geležinkelių infrastruktūros valdytojų (EIM), Tarptautinio geležinkelių transporto komiteto (CIT), Tarptautinės geležinkelių sąjungos (UIC), Europos geležinkelių krovinių asociacijos (ERFA) ir Tarptautinės vagonų valdytojų sąjungos (UIP) atstovai aktyviai dalyvavo minėtųjų posėdžių diskusijose.

               •Tiriamųjų duomenų rinkimas ir naudojimas

               Netaikoma.

               •Poveikio vertinimas

               Siūlomi COTIF ir jos priedų pakeitimai, susiję su Sąjungos teise, grindžiami esamais Sąjungos teisės aktais, nes toks buvo aiškus OTIF tikslas. Pozicija, kurią turi priimti Sąjunga, visiškai atitinka Tarybos priimtą poziciją, kurios buvo laikomasi OTIF Peržiūros komiteto 25-ojoje sesijoje (Tarybos sprendimas 2014/699/ES). Todėl nebuvo būtina atlikti šio pasiūlymo poveikio vertinimą.

               •Reglamentavimo kokybė ir paprastinimas

               Netaikoma.

               •Pagrindinės teisės

               Pasiūlymas neturi poveikio pagrindinėms teisėms.

               4.POVEIKIS BIUDŽETUI

               Pasiūlymas neturi poveikio biudžetui.

               5.KITOS SUDEDAMOSIOS DALYS

               •Įgyvendinimo planai ir stebėjimo, vertinimo ir ataskaitų teikimo taisyklės

               Priimti pakeitimai įsigalios pagal atitinkamas COTIF nuostatas. Stebėjimo, vertinimo ir ataskaitų teikimo Europos Sąjungos vardu vykdyti nereikia.

               •Aiškinamieji dokumentai (direktyvoms)

               Netaikoma.

               •Išsamus konkrečių šio pasiūlymo nuostatų paaiškinimas

               Sąjunga tapo COTIF nare 2011 m. liepos mėn. pagal Tarybos sprendimą 2013/103/ES
                  5
               . COTIF – tai mišri sutartis, kurios susitariančiosios šalys yra Sąjunga ir visos valstybės narės. Sprendimo III priede nustatyta Tarybos, valstybių narių ir Komisijos dalyvavimo OTIF procedūrose vidaus tvarka. Balsuodama išimtinei ES kompetencijai priklausančiais klausimais ES naudojasi visų valstybių narių, kurios yra COTIF šalys, balsais. 26 ES valstybės narės yra ir OTIF valstybės narės. Tačiau viena ES valstybė narė dar neratifikavo 1999 m. COTIF, trys ES valstybės narės neatsiėmė savo pareiškimų dėl E priedo (CUI), F priedo (APTU) ir G priedo (ATMF) netaikymo, kuriuos jos pateikė, kai šie priedai dar nebuvo suderinami su ES teise. Todėl šios ES valstybės narės negali balsuoti dėl nuostatų, kurių jos netaiko, pakeitimų. OTIF turi 44 aktyvias valstybes nares (dviejų ne ES valstybių narių narystė laikinai sustabdyta, kol bus atkurtas tarptautinis susisiekimas geležinkeliais, o dvi ne ES valstybės narės pagal COTIF nuostatas neteko balsavimo teisių).

               Pagal COTIF VI antraštinės dalies 34 straipsnį Generalinės Asamblėjos priimti sutarties pakeitimai įsigalioja visoms susitariančiosioms šalims, išskyrus tas, kurios iki pakeitimų įsigaliojimo yra pateikusios pareiškimą, kad tokiems pakeitimams nepritaria, praėjus dvylikai mėnesių nuo tos dienos, kurią jiems pritarė du trečdaliai valstybių narių. Generalinės Asamblėjos priimti sutarties priedų pakeitimai įsigalioja visoms valstybėms narėms, išskyrus tas, kurios iki pakeitimų įsigaliojimo yra pateikusios pareiškimą, kad tokiems pakeitimams nepritaria, praėjus dvylikai mėnesių nuo tos dienos, kurią jiems pritarė pusė valstybių narių, kurios nepateikė pareiškimo dėl visų atitinkamų priedų netaikymo.

               Priimdama pakeitimą, Generalinė Asamblėja gali nurodyti, kad valstybė narė, kuri yra pateikusi pareiškimą, kad ji nepritaria pakeitimui, ir kuri per aštuoniolika mėnesių nuo pakeitimo įsigaliojimo jam nebus pritarusi, pasibaigus šiam laikotarpiui neteks OTIF valstybės narės statuso.

               Kai Generalinės Asamblėjos sprendimai susiję su sutarties priedais, nuo tų sprendimų įsigaliojimo laikinai sustabdomas viso atitinkamo priedo taikymas susisiekimui su tomis valstybėmis narėmis ir tarp tų valstybių narių, kurios pateikė pareiškimą, kad nepritaria pakeitimams.

               Nuo tos dienos, kurią įsigalioja sutarties arba jos priedų pakeitimai, jie taps privalomi Sąjungai bei jos valstybėms narėms ir sudarys neatskiriamą Sąjungos teisyno dalį.

               Pagal COTIF VII antraštinės dalies 38 straipsnį, Europos Sąjunga, kaip regioninė organizacija, prisijungusi prie COTIF gali naudotis jos nariams sutartimi suteiktomis teisėmis tiek, kiek jos susijusios su jos kompetencijai priklausančiais klausimais.

               Siūlomo Tarybos sprendimo priede pateikiamas išsamus numatomų pakeitimų sąrašas ir nurodoma, kuriuos Generalinės Asamblėjos 12-ojoje sesijoje generalinio sekretoriaus pateiktus pakeitimus Sąjunga gali priimti. Kai kurie siūlomi pakeitimai, visų pirma COTIF 12 ir 20 straipsnių ir D, F bei G priedų pakeitimai, yra susiję su Sąjungos geležinkelių saugos ir sąveikos teise; ir, atsižvelgiant į technologijų pažangą, jie laikomi tinkamais saugiam ir patikimam tarptautiniam geležinkelių transportui užtikrinti, todėl jiems gali būti pritarta. Redakciniais pakeitimais, pavyzdžiui, COTIF 3 straipsnio, pagal Lisabonos sutartį atnaujinamas Europos Sąjungos pavadinimas (panašūs pakeitimai buvo priimti Peržiūros komiteto 25-ojoje sesijoje dėl nuostatų, kurios priklauso to organo kompetencijos sričiai). Dėl kitų pakeitimų (ypač dėl tų, kurie susiję su OTIF administracine tvarka ir finansavimu) ES pozicija nepateikta.

               2015/0180 (NLE)

               Pasiūlymas

               TARYBOS SPRENDIMAS

               dėl pozicijos, kurios turi laikytis Sąjunga OTIF Generalinės Asamblėjos 12-ojoje sesijoje dėl tam tikrų Tarptautinio vežimo geležinkeliais sutarties (COTIF) ir jos priedų pakeitimų

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 91 straipsnį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)pagal 2011 m. birželio 16 d. Tarybos sprendimą 2013/103/ES dėl Europos Sąjungos ir Tarptautinio vežimo geležinkeliais tarpvyriausybinės organizacijos susitarimo dėl Europos Sąjungos prisijungimo prie 1980 m. gegužės 9 d. Tarptautinio vežimo geležinkeliais sutarties (COTIF) su pakeitimais, padarytais 1999 m. birželio 3 d. Vilniaus protokolu, pasirašymo ir sudarymo
                  6
                Sąjunga prisijungė prie minėtos sutarties (toliau – COTIF);

               (2)visos valstybės narės, išskyrus Kiprą ir Maltą, yra COTIF susitariančiosios šalys ir ją taiko;

               (3)2015 m. rugsėjo 29–30 d. įvyksiančioje Generalinės Asamblėjos, įsteigtos pagal COTIF 13 straipsnio 1 dalies a punktą, 12-ojoje sesijoje turėtų būti priimtas sprendimas dėl tam tikrų COTIF ir jos D priedo (Vienodosios transporto priemonių naudojimo tarptautiniam geležinkelių susisiekimui sutarčių taisyklės – CUV), F priedo (Vienodosios techninių standartų tvirtinimo ir vienodų techninių normų, taikomų geležinkelio priemonėms, kurias ketinama naudoti tarptautiniam susisiekimui, priėmimo taisyklės – APTU) ir G priedo (Vienodosios tarptautiniam susisiekimui naudojamų geležinkelio priemonių techninio priėmimo taisyklės – ATMF) pakeitimų;

               (4)Sąjungos pozicija šiais klausimais turi būti priimta pagal SESV 218 straipsnio 9 dalį, nes sprendimai, kuriuos dėl šių pakeitimų turi priimti Generalinė Asamblėja, yra teisinę galią turintys aktai ir jų taikymo sritis priklauso Sąjungos kompetencijai;

               (5)COTIF pakeitimais siekiama: a) atnaujinti Techninių ekspertų komiteto užduotis ir nuorodą į sąvokos „savininkas“ apibrėžtį, kad ji derėtų su ES teise, ir b) pakeisti tam tikras su OTIF finansavimu, auditu ir ataskaitų teikimu susijusias taisykles bei atlikti nedidelius administracinius pakeitimus;

               (6)OTIF generalinio sekretoriaus pateiktais D priedo (CUV) pakeitimais siekiama paaiškinti transporto priemonių naudojimo tarptautiniam geležinkelių susisiekimui sutartyse numatytas savininko [D priede vadinamo turėtoju] ir už techninę priežiūrą atsakingo subjekto funkcijas;

               (7)G priedo (ATMF) ir F priedo (APTU) pakeitimais siekiama patikslinti jų taikymo sritį, todėl išbraukiama nuoroda į „kitas geležinkelio priemones“;

               (8)minėtieji pakeitimai priklauso Sąjungos kompetencijai ir atitinka Europos Sąjungos teisę ir strateginius tikslus, todėl Sąjunga jiems turėtų pritarti;

               (9)todėl reikėtų priimti prie šio sprendimo pridedamą Sąjungos poziciją. Sąjungos poziciją reikėtų pateikti Generalinėje Asamblėjoje,

               PRIĖMĖ ŠĮ SPRENDIMĄ:

               1 straipsnis

               1.
                     Pozicija, kurios Europos Sąjunga turi laikytis pagal Tarptautinio vežimo geležinkeliais sutartį įvyksiančioje Generalinės Asamblėjos 12-ojoje sesijoje, išdėstyta šio sprendimo priede.

               2.
                     Dėl neesminių šio sprendimo priede nurodytų dokumentų pakeitimų Sąjungos atstovai Generalinėje Asamblėjoje gali sutarti be tolesnio Tarybos sprendimo.

               2 straipsnis

               Generalinės Asamblėjos priimti sprendimai skelbiami Europos Sąjungos oficialiajame leidinyje ir nurodoma jų įsigaliojimo data.

               3 straipsnis

               Šis sprendimas įsigalioja jo priėmimo dieną.

               4 straipsnis

               Šis sprendimas skirtas Komisijai ir valstybėms narėms.

               Priimta Briuselyje

                     Tarybos vardu

                     Pirmininkas

                     (1)
                  2004 m. balandžio 29 d. Europos Parlamento ir Tarybos direktyva 2004/49/EB dėl saugos Bendrijos geležinkeliuose ir iš dalies pakeičianti Tarybos direktyvą 95/18/EB dėl geležinkelio įmonių licencijavimo bei Direktyvą 2001/14/EB dėl geležinkelio infrastruktūros pajėgumų paskirstymo, mokesčių už naudojimąsi geležinkelių infrastruktūra ėmimo ir saugos sertifikavimo (Saugos geležinkeliuose direktyva), OL L 164, 2004 4 30, p. 44, su pakeitimais, padarytais daugeliu teisės aktų, visų pirma Europos Parlamento ir Tarybos direktyva 2008/110/EB, OL L 345, 2008 12 23, p. 62.

                     (2)
                  2014 m. birželio 24 d. Tarybos sprendimas dėl pozicijos, kurios Europos Sąjungos vardu turi būti laikomasi OTIF Peržiūros komiteto 25-ojoje sesijoje dėl tam tikrų Tarptautinio vežimo geležinkeliais sutarties (COTIF) ir jos priedų pakeitimų, OL L 293, 2014 10 9, p. 26.

                     (3)
                  2015 m. balandžio 23 d. OTIF Peržiūros komiteto aplinkraštis A 55-25/505.2015.

                     (4)
                  2015 m. balandžio 23 d. OTIF Peržiūros komiteto aplinkraštis A 55-25/504.2015.

                     (5)
                  2011 m. birželio 16 d. Tarybos sprendimas dėl Europos Sąjungos ir Tarptautinio vežimo geležinkeliais tarpvyriausybinės organizacijos susitarimo dėl Europos Sąjungos prisijungimo prie 1980 m. gegužės 9 d. Tarptautinio vežimo geležinkeliais sutarties (COTIF) su pakeitimais, padarytais 1999 m. birželio 3 d. Vilniaus protokolu, pasirašymo ir sudarymo, OL L 51, 2013 2 23, p. 1.

                     (6)
                  OL L 51, 2013 2 23, p. 1.

    ---documentbreak---

               EUROPOS KOMISIJA
            Briuselis, 2015 08 21
            COM(2015) 389 final
            PRIEDAS
            prie
            Tarybos sprendimo
            dėl pozicijos, kurios turi laikytis Sąjunga OTIF Generalinės Asamblėjos 12-ojoje sesijoje dėl tam tikrų Tarptautinio vežimo geležinkeliais sutarties (COTIF) ir jos priedų pakeitimų

               PRIEDAS

               prie

               Tarybos sprendimo

               dėl pozicijos, kurios turi laikytis Sąjunga OTIF Generalinės Asamblėjos 12-ojoje sesijoje dėl tam tikrų Tarptautinio vežimo geležinkeliais sutarties (COTIF) ir jos priedų pakeitimų

               1.Įvadas

               Tarptautinio vežimo geležinkeliais tarpvyriausybinės organizacijos (OTIF) generalinis sekretorius sušaukė Organizacijos Generalinės Asamblėjos 12-ąją sesiją, kuri įvyks 2015 m. rugsėjo 29–30 d. Berne.

               Šio dokumento tikslas – parengti Generalinės Asamblėjos sesijoje pateiktiną suderintą ES poziciją. Dokumentą parengė Mobilumo ir transporto GD, padedant kitoms susijusioms Komisijos tarnyboms.

               2.Nurodyti dokumentai

               Dokumentai, susiję su darbotvarkės punktais, buvo išplatinti OTIF valstybėms narėms 2015 m. gegužės 15 d.; su jais galima susipažinti OTIF svetainėje adresu

                  http://www.otif.org/en/law/general-assembly/working-documents-concerning-revision-of-cotif.html

               .

               3.Pastabos dėl kiekvieno darbotvarkės punkto

               1 punktas. Pirmininko ir pirmininko pavaduotojų išrinkimas

               Dokumentas – nėra.

               Naudojimasis balsavimo teisėmis – VN.

               Suderinta pozicija – nėra.

               2 punktas. Darbotvarkės tvirtinimas

               Dokumentai: AG 12/2, AG 12/2 Add.1.

               Naudojimasis balsavimo teisėmis – VN.

               Suderinta pozicija – nėra.

               3 punktas. Kredencialų komiteto sudėtis

               Dokumentas – nėra.

               Naudojimasis balsavimo teisėmis – VN.

               Suderinta pozicija – nėra.

               4 punktas. Darbo organizavimas ir reikalingais laikomų komitetų skyrimas

               Dokumentas – nėra.

               Naudojimasis balsavimo teisėmis – VN.

               Suderinta pozicija – nėra.

               5 punktas. Generalinio sekretoriaus išrinkimas 2016 m. sausio 1 d. – 2018 m. gruodžio 31 d. laikotarpiui

               Dokumentai: AG 12/5, AG 12/5.1, AG 12/5.2.

               Naudojimasis balsavimo teisėmis – VN.

               Suderinta pozicija – nėra.

               Abu kandidatai į šį postą yra iš ES valstybių narių (Austrijos ir Prancūzijos).

               6 punktas. OTIF nariai. Bendra padėtis

               Dokumentas – AG 12/6.

               Naudojimasis balsavimo teisėmis – netaikoma.

               Suderinta pozicija – nėra.

               7 punktas. Biudžeto programa

               Dokumentai: AG 12/7.1, AG 12/7.2.

               Naudojimasis balsavimo teisėmis – VN.

               Suderinta pozicija – nėra.

               8 punktas. COTIF pagrindinės sutarties dalinė peržiūra

               Dokumentai: AG 12/8, AG 12/8 Add. 1, AG 12/8 Add. 2.

               Naudojimasis balsavimo teisėmis – VN.

               Suderinta pozicija –

               3 straipsnio (Tarptautinis bendradarbiavimas) pakeitimams turi būti pritarta (redakcinis pakeitimas – nuoroda į Europos Bendrijas pakeičiama nuoroda į Europos Sąjungą).

               12 straipsnio (Teismo sprendimų vykdymas. Turto areštas) pakeitimams turi būti pritarta, nes siekiant suderinti su ES teise jais iš dalies keičiama sąvokos „savininkas“ apibrėžtis.

               20 straipsnio (Techninių ekspertų komitetas) pakeitimams turi būti pritarta, nes jie būtini siekiant atnaujinti Vienodąsias APTU ir ATMF taisykles, kad jos derėtų su ES teise.

               Kiti pakeitimai – ES pozicijos nėra.

               9 punktas. Dalinė B priedo (CIM UR) peržiūra

               Dokumentas – AG 12/9.

               Naudojimasis balsavimo teisėmis – VN.

               Suderinta pozicija – atsižvelgti į generalinio sekretoriaus ataskaitą apie peržiūrint šį priedą padarytą pažangą ir tolesnį darbą.

               10 punktas. Dalinė D priedo (CUV UR) peržiūra

               Dokumentai: AG 12/10, AG 12/10 Add. 1, AG 12/10 Add. 2, AG 12/10 Add. 3.

               Naudojimasis balsavimo teisėmis – ES.

               Suderinta pozicija –

               vadovaujantis OTIF Peržiūros komiteto 25-ojoje sesijoje pateikta ES pozicija
                  1
                pritarti 9 straipsnio pakeitimams ir aiškinamajai ataskaitai, nes jais paaiškinamos savininko ir už techninę priežiūrą atsakingo subjekto funkcijos, kad jos derėtų su ES teise.

               Dokumente AG 12/10 Add. 3 Vokietijos pasiūlytas naujas 1a straipsnis buvo aptartas ES darbo grupėje, kurią sudaro valstybių narių ir geležinkelių sektoriaus atstovai, ir jam buvo pritarta per 2014 m. lapkričio 26 d. susitikimą. Panaši nuostata yra ir CIM (2 straipsnis. Viešosios teisės normos). Todėl šiam pasiūlymui turi būti pritarta.

               11 punktas. Dalinė F priedo (APTU UR) peržiūra

               Dokumentas – AG 12/11.

               Naudojimasis balsavimo teisėmis – ES.

               Suderinta pozicija – pritarti 3 straipsnio pakeitimui, kuriuo siekiama patikslinti taikymo sritį, todėl išbraukiama nuoroda į „kitas geležinkelio priemones“, ir atitinkamam aiškinamosios ataskaitos pakeitimui.

               12 punktas. G priedo (ATMF UR) peržiūra

               Dokumentas – AG 12/12.

               Naudojimasis balsavimo teisėmis – ES.

               Suderinta pozicija – pritarti 1 ir 3 straipsnių pakeitimams, kuriais siekiama patikslinti taikymo sritį, todėl išbraukiama nuoroda į „kitas geležinkelio priemones“, ir atitinkamam aiškinamosios ataskaitos pakeitimui.

               13 punktas. Persvarstyta ir konsoliduota aiškinamoji ataskaita

               Dokumentai: AG 12/13, AG 12/13 Add.1-10.

               Naudojimasis balsavimo teisėmis – VN.

               Suderinta pozicija – atsižvelgti į persvarstytą ir konsoliduotą aiškinamąją ataskaitą ir įgalioti generalinį sekretorių įtraukti šios Generalinės Asamblėjos priimtus paaiškinimus, susijusius su šios Generalinės Asamblėjos priimtais COTIF ir jos priedų pakeitimais.

               14 punktas. Vieninga geležinkelių teisė

               Dokumentas – AG 12/14.

               Naudojimasis balsavimo teisėmis – VN.

               Suderinta pozicija – nėra.

               15 punktas. Administracinio komiteto veiklos 2012 m. spalio 1 d.–2015 m. rugsėjo 30 d. laikotarpiu ataskaita

               Dokumentas – AG 12/15.

               Naudojimasis balsavimo teisėmis – VN.

               Suderinta pozicija – nėra.

               16 punktas. Administracinio komiteto išrinkimas 2015 m. spalio 1 d.–2018 m. rugsėjo 30 d. laikotarpiui (sudėtis ir pirmininkas)

               Dokumentas – AG 12/16.

               Naudojimasis balsavimo teisėmis – VN.

               Suderinta pozicija – nėra.

               17 punktas. Generalinės Asamblėjos 13-osios sesijos preliminari data

               Dokumentas – nėra.

               Naudojimasis balsavimo teisėmis – netaikoma.

               Suderinta pozicija – nėra.

               18 punktas. Kiti klausimai

               Dokumentas – nėra.

               Naudojimasis balsavimo teisėmis – prireikus nuspręsti vietoje.

               Suderinta pozicija – prireikus nuspręsti vietoje.

               19 punktas. Generalinės Asamblėjos įgaliojimai

               Dokumentas – nėra.

               Naudojimasis balsavimo teisėmis – prireikus nuspręsti vietoje.

               Suderinta pozicija – prireikus nuspręsti vietoje.

               20 punktas. Prireikus pateikiamos komiteto ataskaitos

               Dokumentas – nėra.

               Naudojimasis balsavimo teisėmis – prireikus nuspręsti vietoje.

               Suderinta pozicija – prireikus nuspręsti vietoje.

               21 punktas. Sprendimų, įgaliojimų, rekomendacijų ir kitų Generalinės Asamblėjos dokumentų priėmimas (galutinis dokumentas)

               Dokumentas – nėra.

               Naudojimasis balsavimo teisėmis – VN.

               Suderinta pozicija – nuspręsti vietoje.

                     (1)
                  2014 m. birželio 24 d. Tarybos sprendimas dėl pozicijos, kurios Europos Sąjungos vardu turi būti laikomasi OTIF Peržiūros komiteto 25-ojoje sesijoje dėl tam tikrų Tarptautinio vežimo geležinkeliais sutarties (COTIF) ir jos priedų pakeitimų (2014/699/ES), OL L 293/26, 2014 10 9.


title: Pasiūlymas Tarybos sprendimas dėl valstybių narių finansinių įnašų Europos plėtros fondui finansuoti (3-oji įnašo dalis 2009 m.)

text:
Svarbus teisinis pranešimas

|

52009PC0575

	[pic] | EUROPOS BENDRIJŲ KOMISIJA |Briuselis, 2009.10.19KOM(2009)575 galutinisPasiūlymasTARYBOS SPRENDIMASdėl valstybių narių finansinių įnašų Europos plėtros fondui finansuoti (3-oji įnašo dalis 2009 m.)AIŠKINAMASIS MEMORANDUMASVidaus susitarime ir 10-ojo EPF finansiniame reglamente numatyta nauja valstybių narių įnašų EPF finansuoti mokėjimo tvarka. Pagal Finansinio reglamento 157 straipsnį pirmą kartą ši nauja tvarka taikoma 2009 m. įnašams (N+2 metams pagal nuostatą dėl nenumatytoms aplinkybėms skirtų atidėjimų).Pagal Finansinio reglamento 57 straipsnio 5 dalį dabartiniame pasiūlyme nurodoma:-  3-osios įnašo dalies suma 2009 m. (n+1 metams pagal tame straipsnyje nustatytas nuolatines procedūras).Pagal Finansinio reglamento 57 straipsnio 7 dalį nurodant šias sumas nurodoma Komisijos valdomo finansavimo suma ir EIB valdomo finansavimo suma.Pagal Finansinio reglamento 145 straipsnį EIB atsiuntė Komisijai atnaujintas jos valdomų priemonių įsipareigojimų ir mokėjimų sąmatas.Pagal Finansinio reglamento 57 straipsnio 5 dalį Taryba turi priimti sprendimą dėl šio pasiūlymo ne vėliau kaip per 21 kalendorinę dieną nuo tos dienos, kai Komisija pateikė pasiūlymą, o valstybės narės turi sumokėti trečiąją įnašo dalį ne vėliau kaip per 21 kalendorinę dieną nuo tos dienos, kai joms buvo pranešta apie Tarybos sprendimą.Finansinio reglamento 58 straipsnio 2 dalyje nustatyta, kad reikalavimuose sumokėti įnašus pirmiausia paeiliui panaudojamos sumos, nustatytos ankstesniems EPF. Todėl pagal šį pasiūlymą reikalavimuose sumokėti įnašus naudojamos 9-ajam EPF nustatytos sumos.Primename, kad Finansinio reglamento 60 straipsnio 1 dalyje nustatyta, jog, kai mokėtina įnašų dalis nesumokama iki nustatyto termino, atitinkama valstybė narė nuo nesumokėtos sumos privalo mokėti palūkanas šiame straipsnyje nustatyta tvarka.PasiūlymasTARYBOS SPRENDIMASdėl valstybių narių finansinių įnašų Europos plėtros fondui finansuoti (3-oji įnašo dalis 2009 m.)EUROPOS SĄJUNGOS TARYBA,atsižvelgdama į Europos bendrijos steigimo sutartį,atsižvelgdama į Taryboje posėdžiavusių valstybių narių vyriausybių atstovų vidaus susitarimą dėl Bendrijos pagalbos finansavimo ir administravimo pagal Afrikos, Karibų jūros ir Ramiojo vandenyno valstybių bei Europos bendrijos ir jos valstybių narių partnerystės susitarimo, pasirašyto 2000 m. birželio 23 d. Kotonu (Benine), finansinį protokolą, ir dėl finansinės pagalbos paskirstymo užjūrio šalims bei teritorijoms, kurioms taikoma EB sutarties ketvirta dalis[1], ypač į jo 10 straipsnio 1 dalį,atsižvelgdama į Taryboje posėdžiavusių valstybių narių vyriausybių atstovų vidaus susitarimą dėl Bendrijos pagalbos finansavimo pagal 2008–2013 m. daugiametę finansinę programą, vadovaujantis AKR ir EB partnerystės susitarimu, ir dėl finansinės pagalbos paskirstymo užjūrio šalims bei teritorijoms, kurioms taikoma EB sutarties ketvirta dalis[2], ypač į jo 7 straipsnį,atsižvelgdama į 2008 m. vasario 18 d. Tarybos reglamentą dėl 10-ajam Europos plėtros fondui taikomo finansinio reglamento (toliau –10-asis EPF finansinis reglamentas)[3], ypač į jo 57 straipsnį ir 58 straipsnio 2 dalį,atsižvelgdama į Komisijos pasiūlymą[4],kadangi:(1) 10-ajam Europos plėtros fondui taikomo finansinio reglamento (toliau – EPF) 58 straipsnio 2 dalyje nustatyta, kad reikalavimuose sumokėti įnašus pirmiausia paeiliui panaudojamos sumos, nustatytos ankstesniems EPF. Todėl reikėtų panaudoti 9-ojo EPF lėšas.(2) Pagal 10-ojo EPF finansinio reglamento 145 straipsnio pirmą pastraipą Europos investicijų bankas atsiuntė Komisijai atnaujintas jos valdomų priemonių įsipareigojimų ir mokėjimų sąmatas.(3) Pagal 10-ojo EPF finansinio reglamento 157 straipsnį 57–61 straipsniuose numatyta tvarka pirmą kartą turėtų būti taikoma 2009 finansiniais metais. Laikydamasi šios procedūros, Komisija pateikia pasiūlymą, kuriame tiksliai nurodoma trečiosios įnašo dalies suma 2009 m. Taryba turi priimti sprendimą ne vėliau kaip per 21 kalendorinę dieną nuo tos dienos, kai Komisija pateikė pasiūlymą, o valstybės narės turi sumokėti trečiąją įnašo dalį ne vėliau kaip per 21 kalendorinę dieną nuo tos dienos, kai joms buvo pranešta apie Tarybos sprendimą.PRIĖMĖ ŠĮ SPRENDIMĄ:1 straipsnisValstybių narių Komisijai ir Europos investicijų bankui mokama trečioji įnašo dalis 2009 m. EPF finansuoti nurodoma šio sprendimo priede pateiktoje lentelėje.2 straipsnisŠis sprendimas taikomas nuo jo priėmimo dienos.3 straipsnisŠis sprendimas skirtas į 9-ąjį EPF įnašus mokančioms valstybėms narėms.Priimta BriuselyjeTarybos varduPirmininkasPRIEDAS2009 m. 3-iosios dalies įnašai (EUR)[pic][1] OL L 317, 2000 12 15, p. 355.[2] OL L 247, 2006 9 9, p. 32.[3] OL L 78, 2008 3 19, p. 1.[4] OL C …, …, p. ...